Marcos 6 - Holy Bible [Aymara Bible 1997] - (Mar 6)\nJesusajj uca chekatjja marcaparuw cuttawayjjäna, discipulonacapasti jupamp chicaw sarjjapjjaraquïna.\nSamarañ uru purinipansti, sinagoganwa yatichañ kalltäna. Walja jakenacaraquiw Jesusar ist'asinjja muspharapjjäna, sapjjaraquïnwa: —Aca jakesti take acanac ¿cawquitrac yatekanpacha? ¿Cuna yatiñ cancañarac jupar churatasti aca milagronac lurañapataquisti?\nUcansti janiw cuna milagronacsa lurcänti, mä kawkha usutanacaruquiw amparapampi lokjjatt'as c'umaraptayäna.\nJesusasti llact'atänwa jupanacan jan iyawsapjjatapatjja. Uca khepatjja Jesusajj uca jac'anquir jisc'a marcanacan yatichasaw sarnakäna.\nTunca payan discipulonacapar jawsasinsti panin panin qhitäna. Ucatsti ch'am churaraquïna ajayunac alissupjjañapataqui.\nJesusasti jupanacarojj sänwa: —Thaquitaquejj janiw cuns apasipjjätati, jan ucasti mä thujruc ayasipjjäta. Janiraquiw apasipjjañamäquiti bolssa t'ant'sa, ni kollksa.\nWisqhumpiquiw wisct'asiwayapjjäta, mä sap camisaniquiraquiw sarapjjäta, janiw payjja.\nUcatsti sascaquïnwa: —Cawqui chekansa mä utar puripjjätajja, ucancapjjaquïtaw uca chekat sarjjapjjät ucqhacama.\nCawqhantejj jan catokañ munapcätamjja, ni ist'añs munapcaraquïtamjja, uca chekatjja mistuwayjjapjjätawa. Cayunacamatsti lak'anacjja thalarasiwayjjapjjätawa, jupanacan amuyasipjjañapataqui. Khanacwa sapjjsma, cawqui marcantejj jankatokapcätamjja, ucan mutuyäwipajj taripäwi urunjja juc'ampïniwa, Sodomampina Gomorrampina mutuyäwipat sipansa —sasa.\nUcatsti discipulonacapajj mistusinjja jakenacaruw Diosan arunacap parlapjjäna, juchanacapat arrepientisisin Diosar cutiquipstapjjañapataqui.\nUqhamaraquiw walja ajayunac jakenacatjj alissupjjäna, aceitempi jawt'asaraquiw walja usutanacarojj c'umaraptayapjjäna.\nRey Herodesajj acjj yatjjänwa, take jakes Jesusan luratanacapatac parlapjjatap laycu. Herodesasti sänwa: —Bautisiri Juanaw jactanjjpacha, ucat uqham ch'amanïpacha —sasa.\nYakhepanacasti sapjjänwa: “Elías profetawa. Yakhepanacasti sapjjaraquïnwa: Mä profetäpachawa, cunjämatï profetanacajj nayrapachanjj utjcänjja uqhama” sasa.\nHerodesasti ac ist'asinjja sänwa: —Acajj Juanawa. Nayajj p'ekep qharekayctjja ucaw jiwatat jactanjjpacha —sasa.\nHerodesajj, Herodías warmin amtayataw Juanarojj preso catuntayäna, ñach'antayasinsti carcelaruw uchayäna. Herodiasajj Felipen warmipänwa, Felipesti Herodesan jilaparaquïnwa. Herodesasti warmipäjjañapataquiw Herodiasjja irpakäna.\nUcatpï Juanajj Herodesarojj sataynajja: “Janiw jilaman warmipampïñamajj waquisctamti” sasa.\nHerodiasasti Juanarojj uñisïnwa, jiwayañ munaraquïna, ucampis janiw cunjämat jiwayañs puedcänti.\nHerodesasti yatïnwa Juanan asqui jakëtapjja, ucat juparojj ajjsaräna. Uca laycupï Herodesajj Herodías warmin jan cuna lurañapsa muncäntejja. Cuntï Juanajj parlcän ucanacjja Herodesajj janiw sum amuycänti, ucampis take chuymampi wist'irïna.\nUcampis Herodiasajj suycän uca horasajj purinïnwa. Ucasti rey Herodesan urupänwa. Uruyasiñataquisti jupajj jawsthapiyänwa jilïrinacaru, capitananacaru, Galileanquir jilïr jakenacampiru.\nHerodiasan phuchapasti mank'apcänsa ucqhar mantanisinwa mä sum thokt'äna. Uca thokt'atapampisti Herodesarojj cusisiyänwa jupamp chic mank'apcäns ucanacampirusa. Ucat reyejj tawakorojj säna: —Cuntejj munctas uc mayita, nayasti churämawa —sasa.\nUcatsti juramento lurarapïna aqham sasa: —Cuntejj mayquitäta ucjja churämawa, chicatpach marcsa churaquïmawa, sasa.\nTawakosti mistuwayjjasinjja taycaparuw jisct'asïna: —¿Cuns mayiristjja? —sasa. Taycapasti sänwa: —Bautisiri Juanan p'ekep mayim —sasa.\nTawakosti reyin ucar mantasinjja sänwa: —Jichhpacha bautisiri Juanan p'ekep mä plator churita —sasa.\nReyisti uc ist'asinjja, wal llacthaptäna. Ucampis janiw camachirjamäcänti juramento luratap laycu, jupamp chicäpcäns ucanacan ist'apjjatap laycuraqui.\nUcspacharaquiw reyejj mä soldador qhitäna, Juanan p'ekep apakaniñapataqui.\nSoldadosti carcelar purisinjja Juanan p'ekep qharekäna, ucatsti mä platoruw apaniraquïna. Reyisti tawakoruw churäna, tawakosti taycaparuw churaraquïna.\nJuanan discipulonacapasti uc yatisinjja, jupan amayapjja imt'anjjañataquiw apasjjapjjäna.\nUca khepatsti apostolonacajj Jesusamp jiquisjjasinjja, take cuntejj luranipcäna yatichanipcaraquïna ucanac yatiyapjjäna.\nJesusasti jupanacarojj sänwa: —Jutapjjam, mä wasar chekar samart'ir sarapjjañäni —sasa. Uqham säna jakenacan waljanïpjjatap laycu, sarirejj sarascänwa, puriniristi purisincaraquïnwa, janiraquiw mank'asiñataquis tiempojj utjcänti.\nUqhamasti Jesusampi discipulonacapampejj mä botet sarapjjäna wasar chekaru.\nUcampis Jesusar uñt'ir jakenacajj, sarir uñjapjjäna. Take marcanacat mistusinsti, jalapjjänwa, botet saririnacat sipansa nayra puripjjaraquïna.\nJesusasti botet mistusinjja, walja jakenacaruw uñjäna. Jupanacatsti qhuyapt'ayasïnwa jan awatirin ovejanacjamäpjjatap laycu. Ucatsti walja yatichäwinac yatichañ kalltäna.\nJayp'untjjepansti discipulonacajj Jesusar jac'achasisinjja sapjjänwa: —Niy jayp'öjjewa, janiraquiw cunas aca chekanjja utjquiti.\nJakenacar qhitanucjjam, jac'a marcanacat t'ant'a alasir sarapjjañapataqui, janiw jupanacanjja cuna mank'añanacapas utjquiti —sasa.\nJesusasti jupanacarojj sänwa: —Jumanacay mank'añjj churapjjamjja —sasa. Discipulonacapasti ucjjarojj sapjjänwa: —¿Nanacati pä patac denario kollkempi t'ant'a alanipjjerista mank'ayañataquejja? —sasa.\nJesusasti jupanacarojj sänwa: —¿Kawkha t'ant'as utjapjjtam? Uñjanipjjam —sasa. Jupanacasti uñjasinjja: —Pheska t'ant'ampi pä chawllampiquiw utjapjjetu —sapjjänwa.\nUcjjarusti Jesusajj: Jakenacajj tam tama ch'ijir konurapjjpan sänwa.\nJakenacasti tam tamawa konurapjjäna, patacata, pheska tuncata.\nJesusasti pheska t'ant'ampi pä chawllampi apjjarüna, ucatsti alajjpach u ñtasaw yuspagaräna. T'ant'a pachjasinsti discipulonacaparuw churäna, jakenacar laquinokañapataqui. Pä chawllatsti uca pachparaquiw takeniru laquinokayaraquïna.\nTakeniw sist'asiñcam mank't'asipjjäna.\nT'ant'a puchunacampi chawlla puchunacampsti, tunca payan canasta phokhwa apthapipjjäna.\nMank'apcän ucanacasti pheska waranka chachanacänwa.\nUcjjarusti Jesusajj discipulonacaparuw qhitanucüna botet maqhatapcañapataqui Betsaida marcaru. Ucchañcamasti jupajj jakenacaruw qhitanucjjaraquïna.\nJakenacar qhitanucjjasinsti, Jesusajj kolluruw saräna Diosat mayisiri.\nNiy arumt'jjän ucqhasti botejj chica kotancjjänwa, Jesusasti sapaquiwa wañancascäna.\nDiscipulonacapar thaya contra ch'am tucusquir uñjasinjja, niya khantati horasaruwa Jesusajj uma pat saräna, jupanacar jicjjatañataqui. Purisinsti jupajj nayrt'irjamänwa.\nDiscipulonacapasti uma pat jutasquir uñjasinjja wararipjjänwa: ¡Almäpachaw! sasa.\nTakpachaniw uñjapjjäna, mulljasipjjaraquïna. Ucampis Jesusajj jupanacaruw parljjayäna: —¡Jan mayjt'asipjjamti, janirac ajjsarapjjamsa, nayäsctwa! —sasa.\nJesusasti jupanacar jac'achasisinjja botjjaruw mistüna, thayasti t'acurjjaraquïnwa. Discipulonacapasti uc uñjasinjja wali mulljataw muspharapjjäna.\nJupanacajj janiw amuyt'apcänti cuna milagrtï t'ant'anacamp lurascän ucjja, kala chuymanïpjjatap laycu.\nKota qhurcatar maqhatasinsti, Genesaret orakeruw puripjjäna. Botsti kota thiyaruw chint'apjjäna.\nJupanacasti botet mistupcäna ucspachaw jakenacajj Jesusar uñt'apjjäna.\nUcatsti jupanacajj take uca chekanacar yatiyiriw jalapjjäna. Uc ist'asinsti jakenacajj cunayman usutanacaruw callanipjjäna, cawqhantï Jesusajj jicjjatascän ucqharu.\nCawqui chekarutï Jesusajj purcänjja, jisc'a marcarusa, jach'a marcarusa, pampanacarusa, usutanacjja callenacaruw apnokapjjäna. Jesusarusti achict'asipjjaraquïnwa: Tatay, isimacsay llamct'ayapjjeta, sasa. Take qhitinacatï jupar llamct'apcän ucanacajj c'umaraptapjjänwa.


Jehová Diosan Qhanañchirinakapaxa - Wikipedia\nJehová Diosan Qhanañchirinakapaxa\nWorld headquarters of Jehová Diosan Qhanañchirinakapaxa: The Watchtower Bible & Tract Society in Warwick, New York, U.S.A.\nJichhürunakanxa, Jehová Diosan Qhanañchirinakapaxa 1870 uka maranakan uñstäna. Qalltanxa Bibliat Yatiqirinaka satäpxänwa. Ukat 1931 maranwa Bibliat apst’asin Jehová Diosan Qhanañchirinakapa sas sutinïxapxi. Juk’at juk’atwa jilxattawayi, jichhax millón millón Qhanañchirinakaw utjxi, ukatxa 240 jila markanakanwa yatiyasipki.\nNiya taqi tamanakawa semananxa kimsa kuti tantachasipxi. Uka tantachäwinakanxa Bibliat yatichasi. Qalltañatakisa tukuyañatakisa Diosat mayt’asipxi, ukatxa niya taqi tantachäwinakanwa ‘yupaychañ q’uchunak’ q’uchupxi. Mantañax inakiwa, janiw qullq mayipkiti.\nNiya taqi tamanakawa mä Tantachasiñ Utan tantachasipxi. Uka utanakax janiw sinti k’achachatäkiti, Jehová Diosan Qhanañchirinakapan luratawa. Uka utanakanxa janiw pachachanakasa cruzanakasa, ukar uñtasitanakas utjkiti. Yanapt’añ munirinakan churäwinakapampiw gastonakax phuqasi.\nSapa tamanakanwa irpiri chuymaninakax utji, jupanakaw tamar yatichapxi. Irpirinakan yanapirinakapawa jupanakar yanapt’apxi. Janiw khitis tamanxa jilankkiti. Janiw suma sutinakampi apxatatäpkiti. Janirakiw mayja isitäpkisa. Ukatxa janiw khitisa jupanakar qullqi churkiti. Irpiri chuymaninakaxa taqi chuymawa tamankirinakar yatichapxi. Jan walt’añanakax utjki ukhaxa chuymacht’apxiwa ukhamaraki iwxt’apxiwa.\nJehová Diosan Qhanañchirinakapaxa sapa maraw jach’a tantachäwinak lurapxi. Uka jach’a tantachäwinakarux walja tamanakaw sarapxi Biblian yatichäwinakap ist’añataki. Uka tantachäwinakanwa machaqanakax bautisasipxi.\nUraqpachana Diosan Apnaqäwipa uñjañataki Jehová Diosan Qhanañchirinakapan utapaxa Nueva York markankiwa. Ukankiwa Uraqpachan uñjiri Jilïri Irpiri jilatanakaxa, jupanakaxa wali yatxatata irpir chuymaninakawa, jupanakawa taqi tamanaka uñjapxi. Ukatsti, patak jila sucursalanakaw Uraqpachan utji. Uka utanakan irnaqirinakawa Bibliat apst’at libronak lurañsa apayaniñsa yanapt’apxi. Uka utanakanrakwa yatichiri sarañatakisa wakiyapxi.\n↑  Folleto: ¿Kunsa Diosax jiwasanakaru mayistu?\nAka chiqax Jehová Diosan Qhanañchirinakapankiwa Plantilla:Ay\nObtenido de «https://ay.wikipedia.org/w/index.php?title=Jehová_Diosan_Qhanañchirinakapaxa&oldid=91056»\nÚltima edición el 5 jall 2019 a las 20:00


“Sapjjaracsmawa, jan llaquisipjjamti, cuntejj mank'apcäta, umapcaraquïta, isisipcäta ucanacatjja. ¿Janiti jacañajj mank'at sipansa juc'ampi sumäqui, janchisti isitsa juc'ampïcaraquejja? Uñtapjjam jamach'inacajj jalasqui uca, janiw jupanacajj satapquis ni apthapipcaraquisa, janiraquiw juyranacsa pirwanacarus imapquiti, ucampis alajjpachanquir Awquimaw ucanacarojj mank'ayi. Uca jamach'inacat sipansa jumanacajj juc'amp munatäpjjtawa. Ucampisa wali llaquisitapatsti, ¿qhitis jumanacatjja jacañapjja mä horampisa yapt'asispa? “¿Cunatsa jumanacajj isinacamat wal llaquisipjjtajja? Uñjapjjam cunjämtï pampan pankaranacajj jilasqui uca, jupanacajj janiw kapupquisa ni cuns lurapcaraquiti. Nayasti sapjjsmawa, janiw rey Salomonas uca pankaranacjamajj sum isthapiscänti take utjirinïtap laycusa. Niyaquitejj Diosajj ucqha suma uca pankaranacarojj isthapiychejja jichhürojj pampancasqui ucat kharürusti ninaru phichhantatäñataquiqui ¡cunja juc'ampinacsa Diosajj jumanacataquejj luranejja, pisi iyawsañan jakenaca! Ucatsti jumanacajj jan llaquisipjjamti aqham sasa: ‘¿Cunsa mank'añäni? ¿Cunsa umañäni, cunampiraquis isisiñäni?’ sasa. Diosat jayancquis uca jakenacaquiw take aca yänacatjja llaquisisipqui, ucampis jumanacan alajjpachanquir Awquimajj yatiwa cuntejj jumanacaru waquisipctam ucjja. Uqhamasti, nayrakatajj Diosan reinopa munapjjam, uqhamarac cunatejj chekäqui jupan nayrakatapanjja ucanaca, ucatsti take aca yänacajja jumanacarojj churataquïpjjätawa.\n2 Corintios 11:23-25\n ¿Criston sirvirinacapäpjjeti? Nayajj jupanacatsa juc'ampïtwa. Acanac parlasajj inas mä lokhe jakjama parlsta. Jupanacat sipansa juc'ampwa irnaktjja, uqhamarac jupanacat sipansa juc'ampi jawk'jataw uñjastjja. Walja cutiw carcelar llaventapjjetu, walja cutiraquiw jiwañatsa khesptjja. Judionacatjj pheska cutiw quimsa tunca llätuncan asut'jja catoktjja. Quimsa cutiw lawampi jawk'japjjetu, mä cutisti kalampiraquiw c'upjapjjetu. Quimsa cutiw kotanjam sarcäyät ucqhajj barcojj kotaru jalantäna, uqhajj niyapuniw jiwta, mä arumampi mä urumpiw kotan khantatïyätjja.\n Yatiractwa cunjämäquitejj pobresan jacañäquis ucjja, uqhamarac yatiractwa take phokt'at jacañsa. Yatekaractwa cunjäm sarnakañsa sist'atäñansa jan ucajj awtjatäñansa, yatiractwa walja utjirinïñsa, jan cunanïñsa. Criston ch'amapampejj take cunaruw saycatirista.\n Ucampis take cunäniñajj Dios chuymäñanacwa utji, cunatejj utjarapquistu ucampiqui cusisitästan ucapacha. Aca orakerojj janiw cuns apanctanti, janiraquiw cuns apcañäniti.\nUcatwa t'uqhasiñanacajjat cusistjja, jisc'achayasitanacajjatsa, pist'ayasiñanacajjatsa, t'akhesitanacajjatsa, jan walt'añanacatsa Cristoncatajj laycu. Cunapachatï t'uqha uñjasta ucqhasti, juc'ampi ch'amanjamaw amuyastjja.\n Tatiturojj take chuymamp alcatam, asc luraraquim, oraken jacasim, chekaparac jacam; Tatiturojj suma chuymamp munasim, jupasti chuyma mankheman mayisitamarjamaw churätam.\n Kollkeru munañajja take jan wali luräwinacan saphipawa; ucatwa mayninacajj juc'ampi munapjjatap laycu iyawsañatjja maysaru saranucupjje, pachpa jacäwinacaparuw t'akhesiñampi yapjjatasipjje. Ucampis jumajja, Diosanquir chachjamajja, take acanacatjja jaltam, k'oma jacäwini saram, Dios chuyma, iyawsañani, munasiñani, jan pisi chuymt'añani, llamp'u chuymanïñanraqui.\nLunthatasiñanacampi waljanaca jicjjatañata sipansa, juc'amp asquiwa chekapa lurañampi juc'aqui jicjjatatajja.\nSallkjasiri kamir jaquïñat sipansa, juc'amp asquiwa pobrëscaña, uqhamarac cheka lurirïñasa.


Emiratos Árabes Unidos: Activistax tuiteo ukanak luratapatw jist’antata · Global Voices Aymarata\nJaqukipäw uñt'ayata/apkatata 4 Qasäwi phaxsi 2012 7:32 GMT\nAka blog ullart'apxañäni Malagasy, Ελληνικά, Español, English\nÁrabe markan ch’uxña pacha purinkipana, Emiratos Árabes Unidos ukan p’iqinchirinakax kuna arunakat asxarayasipxiwa. Taqi kunas phisqha activista ukar jist’antatatapatw qallti, internet uka mayiwit rixuntatapata.\nJuk’a pachatxa, paqalqu activista [en] ukaruw mä Sheikh Khalifa bin Zayed Al Nahyan kachimp nacionalidadap apaqxapaxatayna. Jichhakiw mayni Saleh AlDhufairi islamistar arst’awinakap uñt’ayatapat jist’antatatapatx yatisi.\nQhipïr tuiteo [ar], AlDhufairi (@SalehAlDhufairi) ukanx Ras Al-Khaimaa utapan jist’antatatapat yatiyi. Dubai ukan pallapallanakax arst’awitw [en] uñt’ayapxi:\nAl-Islah, islámico mä tamatw yatiyi [ar] AlDhafairi ukan jist’antatatapata. Al-Islah ukax kunawsati katuntapkan ukxat uñt’ayi, AlDhafairi jupax jupar katuntañatak orden utjik ukw mayitayna.


Global Voices Aymarata » Zimbabue: Waynanakan jakäwinakap tiyatrump mayjt’ayasa · Global Voices Aymarata » Print\nJaqukipäw uñt'ayata/apkatata 23 Sata qallta phaxsi 2011 11:59 GMT 1\t · Qillqiri Madalitso Mwando (es) ukan jaqukipiri\tMaría Angélica Marín, Victor Paco Montevilla\nCategoria-naka: África Subsahariana, Zimbabue, Arte y Cultura, Citizen Media, Educación, Juventud, 7 Billion Actions\nBoyce Chaka  satax [en] yarawik ukhamarak tuliriwa (actor) pä tunka paqalqun marani Bulawayo  ukan payïr jach’a markan Zimbabuetawa. Maymar maratwa, jupax Shakespeare ukan  [en] lurawinakatapat ukhamarak chuyma\nChakax “teatro callejero”  Shakespearen lurawinakampi chinuña muni ukhamat mayj mayj qalltan wawanakan yatiqawinakap uñjañataki. Ukatw jupax aka mosaico cultural Bulawayona uñstayawayi, jichhax centro cultural Zimbabuet amtataxiwa.\nChakax siw nayax muntw “teatro callejero”  yaqha yatintawinak yatiqañ utat mistusina uñast’ayaña. “Nayax amuytwa jupanakax sum yatiqapxaspax, jupanakax tulir yatintatapxaspawa kunatix teatrox aka markanx jach’añchasiskiwa”, Chakaw siwa.\nTaqpach uraqinx jaqinakax jilsakakiw puriñatak niya mä 7 waranq waranqix  ukhamarak ñanqha ist’awinakax jach’a yatiyawin walja markanakana uñast’ayatawa, markanakan jakirinaka, kunjamas Chakaxa, jikjatix yaqha yänakanak ukhamat aka uraqir sum lurañatak\nURL to article: https://aym.globalvoices.org/2011/09/2551\n Shakespeare ukan: http://shakespeare.mit.edu/\n “teatro callejero”: http://www.youtube.com/watch?v=eCBEsttYO8s\n 7 waranq waranqix: http://7billionactions.org


Bible in one year - Aymara Bible 1997 - October 21\n1. Josiasan yokapa Sedequiasajj pusi mara Judá orake apnakcäna, ucapachasti, Tatitojj Jeremiasaruw parläna,\n2. saraquïnwa: “Mä lazonac lurasim, uqhamaraqui mä yugompi, ucanacsti takpacha cuncamaru uchasiraquim.\n3. Ucatsti mä ewjja apayaraquim Edom, Moab, Amón, Tiro, Sidón marcanacan reyiparu, cawquïri qhitanacatejj Jerusalén marcaru jutapqui ucanacampi, jupanacasti Sedequías reyiru uñjiriw jutapjjaraquitayna.\n4. Jupanacarusti reyinacaparu yatiyapjjañapataqui saraquim; naya take ch'amani Tatitu Israelan Diosapaw arsta.\n5. Nayaw jach'a ch'amajjampi aca orakjja lurta, uqhamaraqui jakenacsa, take animalanacsa, ucatsti qhitirutejj nayajj muncta ucarus churaquiraquiristwa.\n6. Jichhajj waliquiwa, nayasti take aca orakenacjja Nabucodonosor sirvirejjan amparaparuw catuyta, jupasti Babilonia marcan reyipawa, montenquir animalanacsa juparuraquiw catuyta.\n7. Take marcanacasti juparu catuyatawa, jupaw apnakaraquini, wawapampi, allchhipampi, cunürutejj marcaparu yakha jach'a marcanacampi apnakatäñajj wact'cani uca urcama.\n8. Yakhepa marcanacatejj jan ucajj reyinacasa jan Nabucodonosor reyimpi apnakatäñ muncani ucanacarojja nayaw guerrampi, mach'anacampi cunayman casta usunacampi, mutuyaraquëjja takenisa jupana apnakatäñapcama. Naya Tatituw ucjja arsta.\n9. “Uca laycu jumanacajj jan ist'apjjamti uca profetanacarojja, yatirinacarusa, samcanaca khanañchirinacarusa, laykanacarusa, qhitinacatejj acat kheparu cunanacatejj lurascani ucanaca yatiyañ munirinacarusa, jupanacasti Nabucodonosor reyiru jan jaysapjjañapataquiw ch'amachasipqui, amtayasipcaraqui.\n10. Cuntejj jupajj jumanacaru sapctam ucanacajj c'aricamaquiwa, jumanacasti jupanacar ist'asajja, marcanacamat jaya marcaru apanucutäñacwa jicjjatapjjäta, nayan ananucutäpjjaraquïtawa, jiwarapjjaraquïtawa.\n11. Ucampisa cawquïri marcatejj Nabucodonosor reyiru jaysani, uca Babilonia marcan reyiparu, ucanacarusti naya pachpawa orakeparu kheparayaraquï, ucana jacasiñapataqui uqhamaraqui yapuchasiñapataqui. Naya Tatituw ucjja arsta.”\n12. Naya Jeremiasasti aca pachpa arunacwa Judá oraken Sedequías reyiparojj yatiyta: “Babilonia marcanquir reyiparu jaysapjjam uqhamaraqui jakenacaparusa, ucapachaquiw jacapjjaraquïta.\n13. ¿Cunapunisa utji jumana, uqhamaraqui marcamasa uca guerrana, mach'ampina, cunayman casta usunacampisa jiwarasipcañamataquejja? Tatitusti saraquiwa, take acanacaw jutani marcanacarojja, janitejj Babilonia marcan reyiparu jaysapcani ucapachajja.\n14. Jan ist'apjjamti cawquïri profetanacatejj amtayapjjtam Babilonia marcan reyiparu jan jaysapjjañamataqui, take uca parlatanacapasti c'ariwa.\n15. Tatitusti saraquiwa: ‘Janiw nayajj ucanacarojj qhitancti’ sasa. Jupanacasti inaquiw Tatitun sutipjjaru parlasipquejja. Uqhamapï Tatitojj jumanacarojja apanucusin tucjapjjätamjja, uqhamaraquiw jumanacasa, uca c'ari profetanacasa cuntejj sapcayätam take ucanacasa jiwarapjjaraquiniwa” sasa.\n16. Uqhamaraquiw sacerdotenacarusa, take jakenacarusa parlaracta, jupanacarusti saractwa: “Aqham siw Tatitojja: ‘Cawquïri profetanacatejj janc'aquiw Babiloniatjja cuttanjjañäni, sasa parljjayapjjtam, uca quipcaraqui cuntejj Tatitun templopata apapqui ucanacasa janc'aquiw cuttayanitäjjani sasa parljjayapctam uca profetanacarojj jan ist'apjjamti.’ Cuntejj jupanacajj parljjayapjjtam uca arunacajj c'aricamaquiwa.\n17. ¡Jan jupanacarojj ist'apjjamti! Jan ucasti Babilonianquir reyiru jaysapjjam, ucapachaquiw jacapjjaraquïta. ¿Cunapunisa utj-jjaraquispasti aca marcan k'ala mayjaru t'unthapisina montont'atäñapataquisti?\n18. Jupanacatejj chekpachana profetäpjjchi ucqhasti, uqhamaraqui chekpachatejj nayajj jupanacaru parljjaysta, ucapachasti naya take ch'amani Tatituru mayipjjetpan, cawquïri yänacatejj templonsa uqhamaraqui Judá oraken reyipan palaciopan utjasqui uca yänacajj jan Babiloniaru apatäñapataqui, uqhamaraqui cawquïri yänacatejj Jerusalén marcan utjqui ucanacasa.”\n19. [19-21] “Cunapachatejj Nabucodonosor reyejj Joacim jaken Jeconías yokaparu Judá oraken reyiparu apjjäna, ucatsti Babiloniaruw apanucüna Judá orakenquiri, uqhamaraqui Jerusalén marcan take jilïri jakenacaparu, ucapachasti janiw uca jach'a pilaranaca saycän ucjja apascänti, uqhamaraqui cawquïri jach'a pilatejj broncet lurata utjcaraquïna, ucsa cunanacatejj templon yänacajj utjcän ucanacsa janiw apascaraquïnti. Take ch'amani Tatitusti uca yänaca toketjja, cawquïrinacatejj Jerusalenansa Judá oraken reyipan palacionacapansa jilt'cän uca yänacatjja aqham siwa:\n22. ‘Take uca yänacjja Babiloniaruw apasjjapjjani, ucatsti ucancaraquiniwa cunapachatejj nayajj wasitat aca chekaru cuttayanjjañ munä ucqhacama. Naya Tatituw uca arunacjja arsta.’ ”\n1. Uca pachpa marana, cunapachatejj niya pheska phajjsi pasjjäna, Sedequiasajj Judá oraken pusi mara apnakcän ucapachajj, Gabaón marcanquiri Azur jaken Hananías sat profeta yokapaw Jeremiasarojj templon parläna, sacerdotenaca, uqhamaraqui take jakenac nayrakatana, aqham sasa:\n2. “Israelan Diosapa take ch'amani Tatitusti siwa: ‘Babilonia marcanquiri reyipan yugopjja p'acjäwa,\n3. acat quimsa mararusti aca chekaruw cuttayanjjaraquï cuna yänacatejj templota Babilonianquiri Nabucodonosor reyejj apascäna take ucanaca.\n4. Uca quipcaraquiwa, Joacim jaken yokapa, Judá oraken Jeconías reyiparusa cuttayanjjaraquïwa aca pachpa chekaru, uqhamaraqui take jakenacasa Judá oraketa Babilonia orakeru apatäpcäna ucanacasa cuttanjjapjjaraquiniwa. Jïsa, nayaw Babilonia orakenquiri reyipan yugopjja p'acjä. Naya Tatituw ucjja arsta.’ ”\n5. Jeremías profetasti Hananías profetarojja sacerdotenac nayrakatana, take jakenac nayrakatanwa templon aqham saraqui:\n6. “¡Jïsa, añchaquit Tatitojj uqham lurcaspa! ¡Añchaquit Tatitojj, cuna arunactejj parlcta ucanacjja phokcaspa, take cunanacatejj templota apatäqui uca yänacsa aca chekaru cuttayanitäjjaraquispa, uqhamaraqui take qhitinacatejj Babiloniaru apatäpqui jupanacasa cuttanjjapjjaraquispa!\n7. Ucampisa aca arunac ist'am cuntejj jumaru uqhamaraqui take jakenacaru siscta ucanaca:\n8. Cawquïri profetanacatejj nayrapachan utjcäna, janïra jumas, nayas nascäyätan ucapacha; ucanacasti guerranacana, t'akhesiñanacana uqhamaraqui cunayman casta usunacan utjañapacwa yatiyapjjäna, walja marcanacataqui uqhamaraqui jach'a ch'amani reinonacataquisa.\n9. Ucampisa cunapachatejj mä profetajja sumancaña yatiyi, ucatsti uca yatiyatanacapajj phokhasi ucqhasti yattanwa Diosajj jupar qhitanitapa” sasa.\n10. Uqhamasti Hananiasajj Jeremiasan cuncapatjja uca yugo apakjjasin, jisc'a jisc'a tucjaraquïna.\n11. Uqham lurcasasti saraquïnwa take jakenac nayrakatana: Tatitojj aqham siwa: ‘Aca quipcaraquiwa, acat pä mararojj Babilonianquiri Nabucodonosor reyin yugopjja take marcanacata apakjjaraquï, ucatsti t'unjaraquïwa” sasa. Jeremiasasti ucatjja sarjjänwa.\n12. Mä kawkha pachanaca pasjjepansti cunapachatejj Hananiasajj Jeremiasan cuncapata yugo apakasin t'unjcän uca pasatatsti Tatitojj Jeremías profetaruw parlaraquïna aqham sasa:\n13. “Saram ucatsti Hananiasaru saraquim, nayaw jumaru sisma: ‘Lawat lurata yugjja jisc'a jisc'wa t'unjtajja, ucampisa jichhajj nayajj jumataquejj hierrot lurat mä yugo waquicharapiracsma.\n14. Naya, Israelan Diosapa take ch'amani Tatituw arsta: Take marcanacan cuncanacapjjarusti nayaw mä hierrot lurat yugo uchta, uqhamat jupanacajj esclavot Babilonianquiri Nabucodonosor reyiru sirvipjjañapataqui. Montenquiri animalanacsa jupan amparaparuw catuyta’ ” sasa.\n15. Uqhamasti Jeremiasajj Hananiasarojj sänwa: ¡Hananías, aca arunac ist'am! Janiw jumarojj Tatitojj qhitanctamti, ucampisa jumajj c'ari arunacwa aca marcarojj yatiyascaractajja, mä c'ari suyt'äwi churasajja.\n16. Ucatwa Tatitojj jichhajj aqham sejja: ‘Jïsa, qhitämawa, ucampisa aca oraket chhaktañamataquiw qhitäma. Jichha maraw jumajj jiwäta, aca marcaru arunacamampejj nayataqui sartayatam laycu” sasa.\n17. Hananías profetasti uca marajj pakallko phajjsi sarakataruw jiwjjäna.\n33. Tatay, leyiman thaquipay uñacht'ayita, nayasti tucuycamaw arcä.\n34. Munañam phokhañay yatichita, takpach chuymampiw arunacam imä.\n35. Arsutanacaman thaquipanay irpita, ucanquiw nayan cusisiñajjajja.\n36. Arsutanacamaruy chuymajj alcatayita, janiquiy inampst'añar puriyistati.\n37. Janiquiy inamay yänacar uñtayistati, thaquiman sarañatac jacañ churita.\n38. Uywatamarojj arsutam phokhaquimaya, iyawsirinacamar arsut arunaca.\n39. Nayar ajjsarayir llaquisiñ apakt'ita, arsutanacamajj munasiñ arunacawa.\n40. Nayaw arsutanacamarojj munasta; asqui cancañamampiy jacañ churita.\n18. Qhititejj higo yapu sum uñjqui ucajja, achupatjja mank'asiwa; qhititejj uywiripan yänacapa sum uñjqui ucajja, jach'achatawa.\n1. Uqhamaraqui jilatanaca, nanacataqui Diosat mayipjjam, Tatitun arunacapajj janc'aqui take chekanacar puriñapataqui, uqhamarac munasiñampi nanacar catokapjjañapataqui cunjämtejj jumanacajj catokapjjesta uqhama.\n2. Diosat mayipjjaraquim, jan wali jakenacat khespitäpjjañajjataqui, jan takeni iyawsañanïtap laycu.\n3. Ucampis Tatitojj chekawa, jupajj ch'amañchapjjätamwa, take jan walitsa imapjjaraquïtamwa.\n4. Tatituruw iyawsapjjta, jumanacarojj cuntejj ewjjt'apjjsma ucwa lurasipcta, jichhas lurasipcaquïtawa.\n5. Tatitojj jumanacar yanappan munasiñana cunjämtejj Diosajj munasiñapampi t'akhesiñanacasansa Cristo toke ch'amañchistu uqhama.\n6. Jilatanaca, ewjjt'apjjsmawa Tatit Jesucristosan sutiparu, jithektapjjam cawquïr jilatatejj jan irnakañ munqui ucatjja, uqhamarac cuntejj nanacajj yatichapjjsma ucarjama jan sarnakañ munirinacatjja.\n7. Jumanacajj yatipjjtawa cunjämtejj nanacar uñtasin jacapjjañamäqui uca, nanacajj janiw jan irnakasa jumanac taypinjja jacapcti.\n8. Janiraquiw qhitin mank'apsa inaqui mank'apcti, jan ucasti uruy arumaw irnakapjjta, jan jumanacataqui mä llaquïscañapataqui.\n9. Nanacan waquisïnwa chekpachansa jumanacat yanapa mayiña ucasa, uqhampachas nanacajj irnakasipcactwa, jumanacajj nanacar uñtasina arcapjjañamataqui.\n10. Cunapachatejj jumanacampïpcäyäta ucqhajja, aca yatichäwjja churapjjäyäsmawa: “Qhititejj jan irnakañ munqui ucajja, janirac mank'cpati” sasa.\n11. Yatiyapjjaraquituwa mayninacajj jumanac taypinjja jan cun lurasaqui sarnakapjjatapa, jan ucasti ina ch'usanacanaqui jicjjatasipjjatapa.\n12. Uca casta jakenacarojj Tatit Jesucristosan sutipjjaruw ewjjt'apjjta: “Llamp'u chuymampi jacañataquejj irnakapjjpan” sasa.\n13. Jilatanaca, asqui lurañanjja jan karjtasipjjamti.\n14. Cawquïrinacatejj aca carta toke sapjjsma ucaru jan yäkcchi ucarojj uñt'apjjam, janirac jupampejj sarnakapjjamti jupa pachpa p'enkasiñapataqui.\n15. Ucampis jan uñisirit uñt'apjjamti, jan ucasti mä jilatarjama yanapt'apjjam.\n16. Pachpa samarañan Tatitojj jumanacarojj samarañ churpan take horasansa, cunayman toketsa. Tatitojj take jumanacampïpan.\n17. Naya Pablowa aca aruntanacjja pachpa amparajjampi kellkt'anipjjsma, take cartanacsa sutejjampiw kellkantaractjja.\n18. Tatit Jesucristosajj qhuyapayasiñap take jumanacar churpan.


Génesis 42 - Holy Bible [Aymara Bible 1997] - (Gén 42)\nJacobojj Egipton trigo utjascatap yatisinjja, yokanacaparojj sänwa: “¿Cuns ucan jumanacajj jumanaccama uñch'uquisisajj lurasipcta?\nEgipton trigojj utjasqui sapjjetuwa. Ucar sarapjjam, trigo alt'anipjjam jan mank'atjama jiwarañasataqui” sasa.\nUcatsti Josean jilanacapajj tuncaniw Egiptor sarapjjäna trigo alt'asiñataqui;\nucampisa Jacobojj janiw Benjamín sat wawapjja antutascänti, jupasti Josean jilapänwa, chuymapansti saraquïnwa: “Inampis cuna jan walis pasjjaspa” sasa.\nIsraelan yokanacapasti mayni saririnacampi chicaw trigo alt'asiri sarapjjaraquïna, mach'asti take Canaán oraken utjaraquïna.\nJoseasti Egipto marcan gobernadorapänwa, uqhamaraqui jupaw trigo aljäna take chekata jakenacajj purinipcän ucanacaru. Cunapachatejj jilanacapajj uñstapjjän jupa nayrakataru ucapachasti, Josean nayrakataparuw alt'asipjjäna, ajanunacapas oraker puriñcama.\nJoseasti jilanacaparojj may uñcatasaquiw uñt'jjatayna, ucampis jan uñt'iriw tucüna, khoru arumpiw jisct'araquïna: —Jumanacajj, ¿cawquits jutapjjta? —sasa. —Nanacajj Canaán oraket jutapjjta, trigo alt'asiri —sasaw jupanacajj sapjjaraquïna.\nJoseajj jilanacaparu uñt'cchïna ucasa, jupanacajj janiw Josearojj uñt'apcänti.\n[10-11] —¡Janiw, tata! Nanaca sirvirimajj trigo alt'asiriw jutapjjta. Nanacajj mä sapa awquiniquïpjjtwa. Suma chekapa jakenacäpjjtwa, janipuniw cunapachas uñakatjja sarnakapjjerïcti —sasaw jilanacapajj sapjjaraquïna.\n—Jumanacajj uñakanacäpjjtawa, cawqhatsa aca marcarojj aynacht'aysna, uca uñakeriw jutapjjtajja —sasaw Joseajj sascaquïna.\nUcampis jupanacajj sasipcaquïnwa: —Tata, nanaca sirvirinacamajj tunca payani jiläpjjtwa, mä sapa awquiniquïpjjaractwa, Canaán oraken jacapjjaractjja. Sullca jilasti awquejjampiw kheparasqui, maynïristi janiw nanacampïcjjaraquiti —sasa.\nJoseasti sascaquïnwa: —Cunjämtejj nayajj sistjja, jumanacajj uñakanacäpjjtawa,\njichhasti yant'añäniwa, faraonan sutipjjaruw sapjjsma, jichhajj janiw acat mistupcätati sullca jilama puriniñapcama.\nJumanacat mayni qhitapjjam sullca jilamar irptiri. Mayninacasti presow kheparapjjäta uqhamat yatiñäni chekat janicha cuntejj sapcta uca; janitejj chekäcchi ucasti, jumanacajj uñakanacäsipcapuntawa. Faraonan sutipjjaruw juramento luräna.\nJoseasti jilanacaparojj quimsa uruw, preso carcelar uchayäna,\nucampisa quimsa uru pasatatsti saraquïnwa: —Nayajj Diosar ajjsarir jakeraquïtwa. Jichhajj cuntejj sapcäma uc lurapjjam, uqhamat jumanacajj perdonatäjjapjjäta,\nchekpacha suma jakenacäpjjsta ucajja. Jumanacajj mayni jilamaru carcelar jaytawayapjjam, ucat mayninacasti sarjjapjjam trigo apapjjaraquim familianacaman mank'añapataqui.\nUcjjarusti sullca jilama irpt'ata cuttanipjjam, uqhamat nayajj yatï chekätaynat janicha cuntejj sapcta uca. Janitejj chekäcchi ucasti jumanacajj jiwapjjätawa —sasa.\nJupanacasti “Waliquiw” sapjjänwa, ucatsti jupanaccamaw parlarasipjjaraquïna: —Chekpachansa jiwasanacajj jan walpun jilasampejj lurapjjayätanjja. Cunapachatejj achict'ascäna ‘Qhuyapt'ayasipjjeta’ sasajja, ucapachasti jiwasajj janiw jupatjja qhuyapt'ayascäyätanti, llaquita uñjcchïyätan ucasa. Ucatwa jichhajj jiwasaru wact'araquistu t'akhesiñajja —sasaw jilanacapajj parlarasipjjäna.\nUcjjarusti Rubenajj saraquïnwa: —Nayajj sasipcapunsmajjaya: ‘Jan cuns lurapjjamti’ sasajja, ucampis jumanacajj janiw nayarojj ist'apcäyästatejja, jichhasti jiwatapat phokhañasaw wact'istojja —sasa.\nJupanacasti janiw Josean take parlatanacapjja amuyapcänti, Joseasti mä aru jakoquipir jake tokeraquiw jupanacarojj parlatayna.\nJoseasti jupanacat sarjjasinjja, wal jachäna. Jupanacan ucar cuttanjjasinsti, jupanacan uñjcataw Simeonarojj wayokjje, ucatsti jupanacan uñjcatawa ñach'antayaraqui.\nUcjjarusti Joseajj jakenacarojj saraquïnwa: “Aca jakenacataquejj trigo costalanacapar phokhantarapipjjam, kollkenacapjja sapa costalar uscjjapjjaraquim, thaquitaquisti mank'aña waquicht'arapipjjaraquim” sasaw ordenaraquïna, ucatsti uqhampuniw lurasïna.\nJilanacapasti asnonacapar trigo qhumjjatt'awayasisajj sarjjapjjänwa.\nCawqharutejj uca arumajj iquipjjañäpäcän ucar purisinsti, jupanacat maynïrejj asnopar mankt'ayañataquiw costalap jararasïna ucatsti uñjaraquïnwa kollkejj uca costalancascatapa.\nUcat jilanacapar saraqui: —¡Uñjapjjam, acajj kollkejjaraquisä! ¡Acajj costalajjancasquiwa! —sasa. Take jupanacasti wal sustjasipjjäna, ucatsti ajjsarañat qhathatipjjäna, jupanaccamasti sasipjjaraquïnwa: —¿Cuns uqham Diosajj luristu? —sasa.\nCunapachatejj Canaán oraker purjjapjjän ucqhasti, Jacob awquiparuw take ucanac avist'apjjäna, sapjjaraquïnwa:\n—Qhiti jaketejj uca marca apnakqui ucasti jan walpun uñjapjjetu, ‘Jumanacajj uñakanacäpjjtaw’ sasaw sapjjaraquitu.\nNanacasti juparojj sapjjaractwa: ‘Nanacajj suma chekapa jakenacäpjjtwa, janipuniw cunapachas uñakatjja sarnakapjjerïcti’ sasa.\n‘Tunca payani jila sullcäpjjtwa, mä sapa awquiniquïpjjaractwa; maynïri jilasti janiw nanacampïcjjeti, sullcasti Canaán oraken awquejjampiw kheparascaraqui’ sasaw sapjjta —sasaw sapjjäna.\n—Ucatsti jupajj sapjjaraquituwa: ‘Aqhamatwa jichhajj yatiñäni chekat janich cheka cuntejj sapcta ucajja. Jichhajj acar jaytawayapjjam mayni jilama, ucatsti mä juc'a trigo apapjjaraquim familianacamataqui.\nUcampisa sullca jilamarojj irpanipjjam, uqhamatwa nayajj yatï jumanacan cheka jakenacäpjjatama, janiraqui uñakäpjjatama; ucapachasti jilamarojj antutjjaraquïwa, jumanacas librequiraquiw aca oraken sarnakasisipcäta’ sasa.\nCostalanacap warsusipcän ucqhasti, Josean jilanacapasti sapa costalan kollke jicjjatapjjaraquïna, uca kollke uñjasinsti, jupanacasa, awquipasa wal sustjasipjjäna.\nJacobosti ucjjarojj sänwa: —Jumanacajj jan wawani uñjasiyapjjestajja. Joseajj janiw jiwasampïcjjeti, Simeonas uqhamaraqui. ¡Jichhasti Benjamín wawajjwa irpasjjapjjaraquïtajja! ¡Take acanacasti naya contracamaquiwa!\nUcat Rubenajj awquipar saraquïna: —Benjaminjja nayar catuyita, nayaw cuttayanirapjjäma. Janitejj cuttayanirapïm ucqhasti, pani wawajja jiwarayäta —sasa.\nJacobosti saraquïnwa: —Wawajjajj janiw jumanacampi sarcaniti. José jilapajj jiwjjewa, jichhasti jupa sapaquiw jacjjaraquejja. Cuna jan walt'añasa thaquin utjaspajja, jumanacaw juchanïpjjasma aca awquin llaquisiñat jiwañapataquejja —sasa.


Mayni “falso profeta” tayiko juparuw 16 mara mutuñ utar jist’antapxatayna · Global Voices Aymarata\nJaqukipäw uñt'ayata/apkatata 15 Lakan phaxsi 2015 18:31 GMT\nAka blog ullart'apxañäni Malagasy, বাংলা, Español, bahasa Indonesia, English\nSaidmahdikhon Sattorov, 65 maran chachax Tayikistán markanx Jeque Temur ukham uñt'atataynawa, jupax 16 maratakiw mutuñ utar jist'antata julio phaxsi qalltanx jupax uka uraq katuntatayna, ‘poligamia’, ‘extorsión’, ‘profanación de muertos ukat samarañ chiqawjanak’ ukat yatichaw utji ukanak jist'antañ munatayna. Sattorov, jupax ‘Qhipa Profeta’ ukjamakaspas ukjam uñt'ayasiñ munatayna, Profeta Mahoma religión islámica uksan ukham uñt'atañ munatayna.\nUllart'apxama: ‘Qhipa profetax uraqinak katuntasinx mutuñ utar jist'antataw uñjasi«\nOzodagon, Khayr sutin ullirix qillqt'ataynawa:\nMarhabo, jupax Ozodagon ukan ulliripawa, jupax iyawanwa:\nKalkhoznik, jeque jupat mä sitio web de Asia Plus uksan qillqataparuw qillqt'i:\nUkampirus yaqhanakatakix ukax chiqawa. Tayikistán irpiripax Islam uksankirinakarux jark'iwa. Palla pallanakax musulmanes con barba uñt'ataruw iyawsapxi.\nJichha Tayikistán Histuryanaka\n24 Jallu qallta phaxsi 2016Asia Central & Cáucaso\n4 Chinuqa phaxsi 2016Rusia\n28 Sata qallta phaxsi 2013Asia Central & Cáucaso


Voces Bolivianas: Jutir Wayna Altu Pata Marka · Global Voices Aymarata\nJaqukipäw uñt'ayata/apkatata 27 Chinuqa phaxsi 2011 9:01 GMT\nAka blog ullart'apxañäni Español, Português, Malagasy, English\nJaqi Aru tamachäwit bloggerunakax Internet taypin machaq utt’ayat (medios digitales) sutin tuqinwa Aymara aru uñt’ayapxi, Jutir wayna Altu marka” sutinchatwa mä meme w ww Mayachäw taypinkirinakax U.P.E.A. Altu pata Jach’a Yatiqañ Utankirinakaruw yanap mayipxäna Altu pata markat amuyunakap uñt’ayapxañapataki. Altu markax jach’a markaw La Paz markatxa, niya 900.000 jaqiniwa. La Paz markat 1985ni maran jithqtawayk ujatx jiltasiwaykakiwa, ukatx jichhakiw 25ni mara phuqhawip amtasiwayi.\nNahir Nina Cerezo sutiniw qilqi:\nNely Limachi Cocarico kullakax markatakix jach’a yäqawinakaniwa (esperanzas):\nUkampinsa, Ramón Salazar Luna jilax jutir urutwa uñt’ayi, markapanx walja jan walt’awiw utji ukawa uñji:


1 Samuel 9 - Holy Bible [Aymara Bible 1997] - (1Sam 9)\nBenjamín tribunsti mä jakew utjäna Cis sat sutini, jupasti Abiel jaken yokapänwa, Zeror sat jaken allchhiparaqui. Nayra achachilapasti Becorat sat jakeraquïnwa, Afía sat jaken yokapa. Uca Cis sat chachajj wali aytata jakënwa,\nuqhamasti jupanjja mä wayna yokapaw utjäna, wali suma uñnakt'aniraquïnwa, jupasti Saúl satänwa. Janiw maynis israelitanac taypinjja utjcänti uqham wali suma waynajja, uqhamarus wali jach'a tansänwa, janiw qhitis jupar jicjjatirejj utjcänti.\nMä uruw uca Cis sat jaken kachu asnonacapajj chhakhatayna, ucat jupajj Saúl yokaparu saraqui: “Waquichasim, uca asnonac thaktir saram. Uywatanacat mayni irpjjarusiwayam” sasa.\nSaúl waynajj sarasinjja Efraín kollunac tokew pasäna, Salisa sisqui uca cheka pasaraquïna, ucampis janiw kachu asnonacapjja jicjjatcänti. Ucjjarusti Saalim, uqhamarac Benjamín sisqui ucsa tokenacsa sararaquïnwa, ucampis janiraquiw jicjjatcänti.\nZuf sisqui uca chekaru purisinsti Saúl waynajj cawquïri uywatatejj jupampi chica sarcäna ucarojj saraquïnwa: —Cuttjjaquiñäni, inas awquejjajj jiwasat llaquisiscchi, kachu asnonacat sipansa —sasa.\nUywatasti ucjjarojj saraquïnwa: —Aca marcanjja mä profetaw utji, take jakenacasti juparojj wali yäkapjjaraqui, take cuntejj jupajj yatiyqui ucanacasti phokhasipuniwa. Jin sarañäni, inampis jupajj cawquirutejj sarañasäqui ucsa uñacht'ayistaspa —sasa.\n—Uqhamajj sarañäniya, ucampis, ¿cunaraqui uca profetataqui aparapiñänisti? Janiw t'ant'as wayakanacasanjja utjcjjestuti. Janiw cunasa jupar churañataquejj utjquiti —sasaw Saúl waynajj saraquïna.\nUywatasti ucjjarojj saraquïnwa: —Nayan mä jisc'a sencillo kollkew utjitu. Uc profetarojj churañäni jiwasar cawcsaru sarañasäquitejj uca uñacht'ayañapataqui —sasa.\n(Nayrapachanacanjja mä israelita jakejj cunsa Diosar jisct'asiñ munirïna ucapachajj sapjjerïnwa: “Uñjirin ucar sarañäni” sasa. Jichhajj qhititejj “profeta” satäqui ucajj nayrajj “uñjiri” satänwa.)\n—Waliquiwa, uqhamajj sarañäniya —sasaw Saúl waynajj saraquïna. Ucatsti panpachaniw cawqhantejj profetajj jaccän uca marcar sarapjjäna.\nCunapachatejj uca amstanjam marcaru maqhatasipcän ucqhasti, mä tawakonacampiw jiquisipjjäna, ucanacasti uma aptiriw sarasipcatayna, ucat uca tawakonacar jisct'apjjäna: —¿Acanti uñjiri jakerojj jicjjatapjjeristjja? —sasa.\nTawakonacasti sapjjaraquïnwa: —Jïsa, ucancasquiwa uñjirejja, janc'aqui sarapjjam. Jichhürojj jupajj marcaruw juti, santuarion sacrificiojj loktasitap laycu.\nMarcaru purisinsti janc'aquiw juparojj thaktapjjäta, janïra santuarior mank'eri sarquipana. Jakenacasti janïraw mank'apcaniti jupan puriniñapcamajja, juparaquiw sacrificio loktatarojj bendiciñapa, uca khepatwa jawsayata jakenacajj mank'asipcani. Ucatpï jichhajj janc'aqui sarapjjam, anchhitajj jicjjatasipcätawa —sasaw tawakonacajj sapjjäna.\nJupanacasti marca tokerojj maqhatasipcaquïnwa. Puripcäna uca horasaraquiw Samuelojj mistusincäna, jupanac tokeru jutasa, santuarior maqhatañataqui.\nSaúl waynan puriniñapa nayräjja urusti, Tatitojj Samuelorojj mä uñacht'äwi churäna aqham sasa:\n“Arumanthi alwajj aca quipca horasaruw Benjamín toket jutiri mä jakeruw qhitanïma, juparuw yakhachäta Israel marcajja apnakañapataqui. Jupaw filisteonacan amparapat khespiyani, marcajjatsti qhuyapt'ayasiractwa, t'akhesitanacapasti naya nayräjjaruw puriniraqui” sasa.\nCunapachatejj Samuelojj Saúl waynar uñjcän ucqhajj Tatitojj sänwa: “Acajjay cawquïri jakettejj parlcäyäsma ucajja. Jupaw jichhajj marcajjarojj apnakani.”\nMarcar mantañ puncuru jac'achcasinsti Saúl waynajj Samueloruw jicjjati, ucatsti saraquïnwa: —Tata, avist'ita, ¿cawqhas uñjirin utapajja? —sasa.\n—Nayätwa uñjirejja. Jichhajj nayan nayrakatajja santuarior maqhatam, ucan nayampi chica mank'araquim. Arumanthi alwataw cuntejj jisct'asiñ muncta ucjja yatiyäma, ucat qhitjjaraquïma.\nCawquïri kachu asnonacamatejj chhakqui, ucat acarojj niya quimsa uröjjaraquiw, ucanacatjja jan llaquiscamti, uca asnonacarojj jicjjatjjapjjewa. Uqhamasti take cunatejj Israel marcan muncañäqui ucajj jumataquïniwa, uqhamarac familiamataquisa —sasaw Samuelojj säna.\nSaúl waynasti saraquïnwa: —¡Nayajj Benjamín tribunquirïtwa, ucasti Israel marcan take tribunacat sipansa sinti jisc'aquiwa! Uqhamarus familiajjajj take Benjamín tribunquir familiat sipansa sinti jisc'a familiaquiraquiwa. ¿Cunatarac take acanac sistasti? —sasa.\nUqhamasti Samuelojj Saúl waynampiru, uywatapampiru irpjjarusinsti, jach'a utaruw irpantäna, ucanquir jakenac taypinsti mä suma chekaruw kont'ayäna, ucansti quimsa tunca jakenacaw ucancascäna.\nUcatsti Samuelojj phayirirojj sänwa: —Cawquïri aychtejj churcsma uqhamaraqui ‘Yakhachätaw’ siscsma uc apanim —sasa.\nPhayiristi janc'aquiw mä charpacha apsuni, ucatsti Saúl waynaruw ucjja mank'asiñapataqui churi. Samuelosti saraquïnwa: —Ucajj jumataqui yakhachatäcän ucajja, catum ucatsti mankt'asiraquim, aca marca jawscäyäta ucqhawa jumataqui uca aychjja yakhachjjäyäta —sasa. Saúl waynajj uca urojj Samuelompiw mank'asïna.\nCunapachatejj santuariot marcaru sarakanjjapjjän ucqhasti Saúl waynataquejj mä iquiña uta pataru waquicht'apjjäna.\nSaúl waynasti ucaruw iquintjjäna. Khepärmanthi alwatasti Samuelojj Saúl waynaru jawsasinjja uca uta patanwa parljjayäna aqham sasa: —Sartasjjam, ucatsti qhitjjaraquïmawa —sasa. Saúl waynajj sartjjänwa, ucatsti Samuelompiw calleru sarakasinipcäna,\ncunapachatejj marca ankäjjaru mistusinipcäna, ucapachasti Samuelojj Saúl waynarojj sänwa: —Uywatamjja nayra qhitanuccam, jumasti suyt'araquim acqharu. Cuntejj Diosajj sisquitu ucwa jumar yatiyaña munsma —sasa.


Turkmenistán markanx qullqit pisinkañankiwa, ukhamipanx jilïr jayllt’askiwa ukatx bicicleta ukatw muynaqaski · Global Voices Aymarata\nJaqukipäw uñt'ayata/apkatata 5 Lakan phaxsi 2017 1:06 GMT\nMä pop jaylliw qillqata, jayllita Turkmenistán markana, Gurbanguly Berdimuhamedov jilïr irpirita, pani yuqall wawapax ist’asipkiwa «Crónicas de Turkmenistán» uka qhiphatx jupan Facebookapanw mä video uñt’ayxani.\nJaniw mundial jikxatäwir purkiti «Kachitaki», ukhamipans yaqhanakatakix askikiskiwa:\nTurkmenistán uksanx derechos humanos ukax janikiw anch jach’anchayatakiti ukatx qullqituqi pisinak jikxatsi irnaqawix pisikiwa ukatx yanaktuqitx pisinkakiwa. Ukampirus Berdimuhamedov, jupax anata phaxsin 2017 maran «chuymanakar puritayna» 97.69 % ukha jaquntirinitaynawa ukatx janiw taqinir yatiyañ munkiti janirakiw «markan aski jikxatäwinakapats arskarakiti».\nBerdimuhamedov jupax Foreign Policy qillqatatax «uraqpachatx jan wali dictador ukhamaw» sasinw saraki, 40 jila pankaw qillqatayna ukankax kunaymantuqitarakitaynawa. Maymarax iyawsawituqit qillqatayna:\nBerdimuhamedo, 60 maraniw 2006 mara tukusinw jilïr irpirir Saparmyrat Nyýazow jupan jiwatapata, jupax independencia de la URSS ,1991 martapachaw uka poder ukankatayna. Nyýazow, jupax Turkmenbashi ukjamw uñt’ayasitayna (turkmenos ukan awkipa). Yaqhax markan latino arur alfabeto turkakipawiw luräna, phaxsinakan sutipax ukakipkarakiwa (qasawi phaxsi sutix mamapan sutipamp qillqataxänwa), simanan sutinakapaxa (sábado ukasti «Rukhnama» sutimp uñt’ataxanwa, novela espiritual-apanwa), ukat yaqhanakamp kunaw turkatanxa. Rukhnama, turcomanos ukatakix payïr yäqat pankaw tukusxana. Markapanx 15.000 monumento ukhaw jupar amtkay luratatayna yaqhipanakax llijkirinakanwa.\nNyýazow jiwatapataxa, Berdimuhammedov, yaqhip títulos oficiales (uñt’ayasitanaka) «Líder de la Nación» ukat «Arkadag» (protector) ukham uñt’atanakas ukankarakiwa, jupankirir tukuyañataki.\nJupan política amtapax pachpakiw sarantayataskäna. Turkmenistán pusïr reserva de gas ukxa utjyaskakiwa qullqit pisinkawinkapxiwa (jutïr Juegos Asiáticos sutin uñt’ats nayraqat amtkchi).


Jan ucasti sapjjäyäsmawa: “Jan chicachasipjjamti qhititejj iyawsirïcasina wachoka juchan sarnakasqui, mich'asisqui, yakha diosanacar yupaychasqui, arunac apnakasqui, machasqui, lunthatasisqui ucanacampejja. Janiraquiw ucanacampejj mank'apjjañamäquisa.”\nUcampis ajjsaririnaca, jan iyawsirinaca, uñisisirinaca, jake jiwayirinaca, wachoka juchan sarnakerinaca, laykasirinaca, c'ari diosanacar yupaychirinaca, take c'arisirinacampisti nina kotaru jakontatäpjjaniwa, cawqhantï asufrempi naqhqui ucqharu, ucasti payïri jiwawa” sasa.\nJaniraquiw arrepientisipcänsa jake jiwayapjjatanacapatjja, laykasitanacapatsa, wachoka juchan sarnakatanacapatsa, ni lunthatasipjjatapatsa.\nTake cunan tucusiñapajj jac'anquiwa, ucatpï jumanacajj wali amuyt'ampi sarnakapjjañamajja, uqhamarac oracionsa jan jaytas lurapjjañamajja.\nTake cuna imatäqui ucat sipansa chuymam imam, jacañamasti uca chuymamatwa juti.\njaniraquiw jumanjja ni cuna casta lampar khanas khancjjaniti, janiraquiw ist'ascjjaniti casarasirinacan fiestapan ojjotanacapasa. Jumampi alaquipa lurir jakenacajj nayrapachajj wali munañaninacäpjjänwa acapachanjja, take marcanacarusti laykasitanacamampiraquiw sallkjäyätajja. ”\nUcansti Jesusarojj churapjjänwa vinompi chhajjrtata mä c'allc'u vinagre. Jesusasti uc mallt'asinjja janiw umañ muncänti.\n1 Corintios 6:9-19\n [9-10] ¿Janit yatipcta jucharar jakenacan jan alajjpachar mantañapjja? Jan sallkjayasipjjamti, wachoka juchan sarnaker jakejj janiw Diosan marcapar mantcaniti, ni yakha diosanacar yupaychirisa, wachoka juchan sarnakerisa, chacha pura jan wali sarnakerinacasa, lunthatanacasa, mich'anacasa, machirinacasa, masipjjat parlasirinacasa, sallkjañampi aparirinacasa mantapcaniti. *** Jumanacatjja yakhepanacajj uqhamäpjjaraquïyätawa, ucampis jichhajj k'omachatäjjapjjtawa, Diosarus catuyatäjjapjjaractawa, Tatit Jesucriston sutiparu, uqhamarac Diosan Kollan Ajayup tokeraqui. “Maynejj cuntï munqui uc lurascaquispawa” sapjjewa, ucampis janiw take cunas asquïcaraquiti. Nayatejj cuntï muncta uc lurasquiristjja, ucampis nayajj janiw cunampis apnakayasiñajjäquiti. Chekapunïsquiwa cuntï sapqui: “Mank'ajj puracataquiwa, puracasti mank'ataquiraqui” sasajja; ucampis Diosajj paypachwa tucjani. Janiw janchejj wachoka juchataquïquiti, jan ucasti Tatitutaquiwa, Tatitusti janchitaquiraqui. Cunjämtï Diosajj Cristo Tatituru jactayqui uqhamaracwa jiwasarojj ch'amapampejj jactayistani. ¿Janit yatipcta janchinacamajja Cristoncatapa? ¿Uca Cristonquir janchisti apakasin mä jan wali sarnaker warmirusti churaraquiristti? Janiw cunäquipansa uca lurañajj waquiscaspati. Jan ucajj ¿janich jumanacajj yatipcta cunapachatï mä jan wali sarnaker warmimpi wachoka juchan sarnake ucqhajj mä sapa janchiqui tucjjapjjatapjja? Diosan Arunacapasti saraquiwa: “Panpachanejj mä sapa janchiquiw tucjjapjje” sasa. Cunapachatejj mä jakejj Tatitur catuyasi ucqhajj uca jakempi Tatitumpejj ajayunjja mayaquëjjaraquiwa. Jithektapjjam wachoka jucha lurañatjja. Cawquïr yakha jucha lurañasa janiw janchimpi luratäquiti, ucampis wachoka jucha lurañajj pachpa janchimpi jucha lurañawa. ¿Janit jumanacasti yatipcta jumanacan janchinacamajj, cuntejj Diosajj churapctam uca Kollan Ajayun utjäwipätapsti, uqhamaraqui Kollan Ajayus jumanacan jacatapsa? Jumanacajj janiw jumanacpachata munañanïcjjapjjtati,\n ucatpï jan icjañasäquitejj mayninacjamajja, jan ucasti p'arjjtatäñasawa take amuyumpi. Iquirinacajj arumaw iquipjje, machjasirinacasti arumaw machjasipjjaraqui. Ucampis jiwasanacajj urunquirjamajja, amuyasiñasapuniwa. Jarc'akasiñasawa iyawsañampi, uqhamarac munasiñampi, khespiyasiñataqui suyt'añajj mä cascjamawa p'ekesaru imantañapajja.\n ¿Qhitisa t'akhesejja? ¿Qhitisa aykojja? ¿Qhitisa ch'ajjwañana, jachañansa sarnakejja? ¿Qhitisa jan juchata nuwatajja? ¿Qhitis nayras ch'ojjñantatajja? Qhititejja vino machañanacana sarnakasqui, uqhamarac yakha machañanacsa uñstayqui ucawa uqham t'akhesisquejja. Vinomp machjasiñarojj jan uñtamti, ¡suma wilarascatapata, copana suma khantascatapatsa, uqhamarac suma koñaqui umt'añjamätapatsa! Ucampis tucuyarojja mä catarjamawa achjasina wali usuyasi; ucatsti jan uñjañanacwa uñjayaractam, uqhamarac lup'iyaractam, jan parlañanaca parlayaractam. Jach'a kota taypinccasmasa, jan ucajj mä jach'a lawa puntanccasmasa uqhamawa amuyasïtajja, ucatsti sätawa: “Nuwapjjetuwa, ucatsti janiw usquituti; jawk'apjjetuwa, janiw amuyascti, ucampis iquit sartasinjja wastataw juc'amp vino thakeri sarä” sasa.\n“Lunthatajj jutiwa lunthatasiñataqui, jiwayañataqui, tucjañataqui, ucampis nayajj juttwa jacañanïpjjañamataqui, uqhamarac jilarquir jacañanïpjjañamataquiraqui.\nucatpï jan icjañasäquitejj mayninacjamajja, jan ucasti p'arjjtatäñasawa take amuyumpi.\n¡Ay, cunaquïcani jumanacataquejja alwatpach sartasin machasipcta, ucatsti janiraqui arumcama uca umañjja apanucupqui ucanacataquejja!\n Qhititejj obispot uchatäqui ucajj Diosan yänacap uñjirit uchatawa, ucatwa waquisi chekap jacañapajja. Janiw jalta chuymäñapäquiti, jan wali chuymanïñapäquisa, machirïñapäquisa, ch'ajjwañ munirïñapäquisa, janiraquiw lunthatasiñampi jicjjatat kollksa munañapäquiti. Jan ucasti janc'aquïñapawa utapar visitanac catokañataquejja, takerus qhuyapt'ayirïñapawa, suma amuyun jake, asquiraqui, Diosar catuyata, suma yatichataraqui.\nIyawsirinacarojj amtayaraquim, marca apnakerinacaru, jilïr autoridadanacarus ist'apjjañapataqui, uqhamarac cunatejj sumäqui uc lurañataquis janc'aquïpjjañapataqui.\nKalltanjja jupajj Diosampïnwa.\nAcwa sapjjsma, Ajayun munañaparjam sarnakapjjam, uqhamatjja janiw janchin munañaparjam sarnakcjjapjjätati.\n Takeniw autoridadanacarojj jaysapjjañama, janiraquiw cuna autoridadas jan Diosïpanjja utjcaspati, autoridadanaca utjquis ucanacasti Diosan uchatawa. Uqhamasti uca autoridadanaca contra sayt'irejja, Diosajj utt'ayquis uca contraw sayt'i, uqham contra sartirinacajja ucatwa juchañchatäni, ucat mutuyatäpjjaraquini.\n [9-10] ¿Janit yatipcta jucharar jakenacan jan alajjpachar mantañapjja? Jan sallkjayasipjjamti, wachoka juchan sarnaker jakejj janiw Diosan marcapar mantcaniti, ni yakha diosanacar yupaychirisa, wachoka juchan sarnakerisa, chacha pura jan wali sarnakerinacasa, lunthatanacasa, mich'anacasa, machirinacasa, masipjjat parlasirinacasa, sallkjañampi aparirinacasa mantapcaniti. ***\nUcatwa jiwasanacajj walja iyawsañani jakenacampi muyuntatätan, cunatejj jarc'quistu ucjja maysaru apanucuñäni, uqhamarac jiwasar apnakquistu uca juchsa, ucatsti ch'amañchasisa jalañäni cunatejj nayrakatar jalañasäqui ucanjja.


1 Samuel 22 - Holy Bible [Aymara Bible 1997] - (1Sam 22)\nDavidasti ucatjja jaltawayjjaraquïnwa; Adulam sat puturuw imantasjjaraquïna. Cunapachatejj jilanacapas, uqhamarac take familianacapasa ucanac yatipjjäna ucapachajj jupan ucaruw sarapjjäna.\nUqhamaraquiw take t'akhesiyata jakenacasa, manuninacasa, uqhamarac qhitinacatejj jan cunampisa take chuymäpcäna uca jakenacasa Davidampiw mayachasjjapjjäna. Davidasti jupanacan capitanaparaquïnwa. Jupampi chica sarnaker jakenacasti niya pusi pataca jakenacjamänwa.\nUca chekatsti Davidajj Moab tokena, Mizpa sisqui uca chekaruw sarjjäna. Ucat Moab oraken reyiparojj saraquïnwa: “Achict'assmawa, awquejjasa, taycajjasa acaru jumanacampi chica kheparañapataqui, cuntejj Diosajj nayampi lurcani uca yatiñajjcama” sasa.\nUqhamaw Davidajj awquiparu, taycaparojj Moab reyin ucaru irpjjäna. Jupanacasti jupampiw jacapjjaraquïna; Davidajj imantascäna take uca urunacana.\nUcatsti Gad profetajj Davidarojj aqham suma arunac churaraquïna: “Jan aca imantasiñ chekaru kheparamti. Judá orake tokeru sarjjam” sasa. Uqhamaw Davidajj sarawayjjäna, ucatsti Haret sisqui uca ch'umiruw purïna.\nSaúl reyisti Gabaa sisqui uca chekancascänwa, kollana tamarisco ali c'uchuna kont'ata, lanzapasa ayt'ata, take jilïri oficialanacapampi muyuntata. Cunapachatejj Davidampiru, jakenacapampiru jicjjatapjjatapa yatisinsti,\nuca oficialanacaparojj sänwa: —Benjamín tribut jutiri jakenaca, ist'apjjeta: ¿Jumanacasti amuyapjjtati, Isaí jaken yokapajj jumanacaru churapjjätamti orakenaca, uva yapunaca, uqhamarac take jumanacarusa comandanteta, uqhamarac capitanata utt'ayañapa?\nTake jumanacasti naya contraw jan wali amtapjjtajja, janiw jumanacatjja maynisa nayarojj yatiyquituti, wawajjajj Isaí jaken yokapampi arust'asitapjja; janiw jumanacatjja maynis nayatjja llaquisquiti. Jumanacatjja janiraquiw maynisa nayarojj yatiyquituti, yokajjajj yanapirejjaru naya contra tucuyatapatjja, nayaru nuwjañataqui waquichasitapatsa, cunjämatejj jichhajj waquichasisqui uqhama —sasa.\nUqhamasti Doeg sat edomita jakejja, qhititejj Saúl reyin esclavonacapan capitanapäcän ucajja sartasin Saúl reyirojj sänwa: —Nayaw uñjta Isaí jaken yokaparojja, Nob sata orakeru Ahimelec sacerdotempi jiquisir sarasquiri. Uca sacerdotesti Ahitob jaken yokaparaquiwa.\nAhimelec sacerdotesti Tatituruw Davidjjatjja jisct'asiraquïna. Ucatsti churaraquiwa mank'añanaca uqhamaraqui Goliat filisteo jaken espadapsa churaraqui —sasa.\nUqhamasti reyejj Ahimelec sacerdoteru, Nob marcan utjiri take sacerdotenacapampiruw jawsayani, qhitinacatejj uca Ahimelec sacerdoten familianacapäcänjja ucanacamppacharu. Cunapachatejj reyin nayrakataparu takeni purinipjjän ucqhasti,\nSaúl reyejj Ahimelec sacerdoterojj sänwa: —Ahitob jaken yokapa, wali ist'ita —sasa. —Juma nayrakatanctwa jach'a munañani rey —sasaw Ahimelec sacerdotejj saraquïna.\nSaúl reyejj jisct'araquïnwa: —¿Cunatsa jumampi, Isaí jaken yokapampejj naya contra jan wal amtapjjta? Jumasti t'ant'ampi, mä espadampwa churatätajja, uqhamarac Diosarusa jisct'atätajja David toketjja, naya contra sayt'añapataqui, ucatsti nayaru muyuntasa catjañataqui, cunjämtejj jichhajj lurqui uqhama.\nUcat Ahimelec sacerdotejj reyirojj saraquïnwa: —¿Juma jach'a munañan reyin take oficialanacamatsti cawquïriraqui, Davidjam cheka chuymanisti, uqhamarusa jupajja juma jach'a munañani reyin tollkaparaquiwa, reyin guardiapan jilïriparaqui, uqhamarac palacionsa wali jach'a jach'añchäwi catokeriraquejja?\n¿Jichhaquiti nayajj Diosaru Davidjjatsti jisct'aststi? Janiw cunas uca toketjja utjquiti. Uca laycu jach'a munañan reyejja jan cunsa aca sirvirip contrajj lurpati, ni familianacapa contrasa, sirvirimajj janiw cunsa aca tokenacatjja ni juc'sa, ni waljsa yatquiti uca laycu.\nUcampisa reyejj sascaquïnwa: —¡Ahimelec, suma yatisim. Jumasa, take familianacamasa, chekpachansa jiwarapjjätawa! —sasa.\nUcatsti janc'aquiw reyejj jupan guardiaparojj ordenaraquïna: —¡Tatitun sacerdotenacaparojj jiwarayapjjam! Jupanacasa Davidampïpjjaraquiquiwa. Jupan jaltascatap yatcasinsa, janiw jupanacajj nayarojj yatiyapquituti —sasa. Ucampisa reyin guardiapajj janiw Tatitun sacerdotenacap contrajj ampar aytañ munapcänti.\nUcatwa reyejj edomita Doeg sat jakeruw ordenaraquïna: —¡Juma jiwarayam! —sasa. Uqhamasti Doeg sat jakejj sacerdotenacar catuntasinjja, quimsakallko tunca pheskani jakenacwa jiwarayäna. Jupanacasti efod sat linot lurat isimpi ist'atcamaquïpjjänwa.\nUcatsti janc'aquiw Nob sisqui uca marcaru mantapjjäna. Uca marcasti sacerdotenacan marcapänwa. Ucansti espadampiw chachanacsa, warminacsa, wawanacsa, asu wawanacsa jiwarayapjjäna. Uqhamaraquiw vacanacsa, asnonacsa, ovejanacsa jiwarayapjjaraquiquïna.\nUcampisa Ahimelec sacerdoten wawanacapatjja mayni Abiatar sat sutini yokapawa jaltjjäna, cawqhanccäntejj Davidajj ucacamaw puriraquïna.\nUcansti yatiyaraquïnwa, Saúl reyin Tatitun sacerdotenacaparu jiwarayatapa.\nDavidasti saraquïnwa: —Nayajj yatïyätwa qhä urojja, cunapachatejj Doeg jakejj ucanccäna ucqha, jupajj reyirojj yatiyaniwa, sasa. Nayaw juchanïtjja takpacha familiaman jiwarañapataquejja.\nUcampisa nayampi chica acar kheparam, janiraqui ajjsaramti, jumar jiwayañ munirejja, nayarojj jiwayaraquitpan. Uqhamajj nayampi chicajj janiw cunas camachcätamti.


Santa Cruzanx 67 kutiw k'añaskut saririnakax chhijir puriwiyapxatayna, 6 jiwatamp 29 usuchjatampiw utji\nSanta Cruzanx walja k'añaskut saririnakaw chhijir puriwiyapxi / Jamuqa: Montero Noticias\nSanta Cruz jach’a markanx, 67 kutiw k’añaskut saririnakax nayrïr urunakax chhijir puriwiyapxi, 6 jiwatamp 29 usuchjatampiw utji, ukhamw tata Carlos Fernándezax arsuwiyi, jupax thakhinak uñjir jach’unakan irpiripawa.\nPä moto apnaqiriw jupanakpur ch’amamp jikthaptas jiwawiyapxi, janiw p’iqirux kuns uskusiwiyapkataynati ukata, ukaw muspharayitu sasaw jupax sawiyi. Uka pä jiwir jaqimpix yaqha k’añaskunakaw ch’utintasipxatayna.\n80% k’añaskuniw machantasipxatapat chhijir purt’asipxi sasaw yatiyawiyi. Ukatw markachirinakarux thakhinakan sarnaqañ kamachinak phuqhapxañap mayiwiyi. Jan machañax utjkaspän ukax janiw chhijix utjkaspänti sasaw sawiyi.\n“Jach’a markampin yaqha chiqanakampinx 67 kutiw k’añaskump chhijir puriñax utjawiyi, 29 usuchjatamp 6 jiwatampiw utji” sawiyiwa./RAR


Bibliat apst’ata sarnaqäwinaka: Janipuniw alt’asipkänti - Aka chiqax Jehová Diosan Qhanañchirinakapankiwa\n¿AKA kimsa waynitunakat amtasktati? Jïsa, Danielan wali munat masinakapawa, apnaqirin manq’ap jan manq’añ munapkän ukanakawa. Babilonionakax Sadrac, Mesac ukat Abednego sasaw sutichapxäna. Ukampis jichhax uñtma. ¿Kunatsa mayninakjam aka jach’a luratarux jan alt’asipkpacha? Uk yatxatañäni.\n¿Jehová Diosan qillqata kamachinakapat amttati, Tunka Mandamientonaka satäkisa ukxa? Nayrïr kamachix akänwa: ‘Janiw nayat sipansa yaqha diosanakar yupaychätati’. Ch’amäkchisa uka kamachwa akan phuqasipki.\nBabilonia apnaqiri Nabucodonosoraxa, taqi aytat jaqinakaruw jawsthapïna, jupan lurata diosapar alt’asipxañapataki. Ukat akham sasaw jaqinakarux säna: ‘Kunapachatï pututu, arpa, mayni tukañanakampi tukt’asir ist’apxäta ukhaxa, alt’asisin aka lurataruw yupaychapxäta. Khititï jan alt’askani jan yupaychkani ukasti mä pariptayat hornor jaquntatäniwa’ sasa.\nSadracampi, Mesacampi ukat Abednegompiw jan alt’asiñ munapkiti sasa Nabucodonosoraru yatiyapxäna ukhaxa, wal colerasïna. Ukat uka kimsa waynanakaruw irptayanïna. Nabucodonosorax mä kutimpiw alt’asipxam säna. Ukampis uka waynitunakax Jehová Diosaruw atinisipxäna: ‘Khitirutï nanakax yupaychapkta uka Diosaw qhispiyapxitani’ sapxänwa. ‘Janipuniw qurit lurata uka diosamarux alt’asipkiristi’ sasa.\nUk ist’asax Nabucodonosorax sint colerasïna. Mä hornow jak’an utjäna, ukat akham sänwa: ‘¡Uka horno paqallq kuti pariptayanipxam!’ sasa. Ukat wali ch’aman soldadonakapampiwa uka kimsa waynitur ñach’antayasin hornor jaquntayäna. Ukat hornox wali paripunïnwa ukatwa jaquntir ch’aman jaqinakax jiwarapxäna. Ukampis ¿uka hornor jaquntat kimsa waynitunakax kunjamasipkpachänsa?\nHornor uñantasax Nabucodonosorax wal sustjasïna. ‘¿Janit kimsaniruki jaquntktanxa?’ sasaw jiskt’äna.\n‘Ukhamäskapuniwa’ sapxänwa yanapirinakapaxa.\n‘Ninan pusi jaqinaka sarnaqaskir uñjta’ sänwa jupaxa. ‘Janiw ñach’antatäxapxiti, ukampis janiw ninax kunsa kamachkiti. Ukat pusirïki ukasti diosäkaspas ukhamarakiwa’ sasa. Nabucodonosorax horno punkur jak’achasisax akham sasaw art’äna: ‘¡Sadrac! ¡Mesac! ¡Abednego! ¡Alaxpach Diosar yupaychirinaka, mistunipxam!’ sasa.\nMistunipxäna ukhaxa, jan kun kamachataw mistunipxäna, uksti taqi jaqinakaw uñjapxäna. Ukat Nabucodonosorax akham sänwa: ‘¡Sadrac, Mesac, ukat Abednego satäpki uka jaqinakan Diosapax yupaychatäpan! Jupaw angelap khitani aka yupaychirinakapar qhispiyañapataki, jupanakasti janiw yaqha diosanakar yupaychapkiti, jan ukasti Diosaparukiw yupaychapxi ukata’ sasa.\nJehová Dios saparukiw yupaychañasaxa, ¿aka sarnaqäwix janit uka tuqit wali suma uñacht’aykistu?\n¿Babilonia apnaqiri Nabucodonosorax kamsänsa?\n¿Kunatsa Danielan wali munat masinakapax qurit lurat nayraqatapan jan alt’asipkäna?\nMä kutimpi Nabucodonosorax alt’asipxam säna ukhaxa, ¿kunjamsa kimsa waynitux Jehová Diosar atinisitap uñacht’ayapxäna?\n¿Nabucodonosorax yanapirinakaparuxa Sadracampiru Mesacampiru Abednegompirux kamachapxam sänsa?\n¿Kuns Nabucodonosorax hornon uñjäna?\n¿Kunats Nabucodonosorax Sadracan Mesacan Abednegon Diosap yupaychapxam sänxa, ukat kunsa uka waynitunakax yatichistu?\nLiyt’añamawa Daniel 3:1-30.\nHebreo waynitunakjama yant’anakan uñjasisaxa, ¿kunsa jupanakat Diosar yupaychirinakjamax yatiqassna? (Dan. 3:17, 18; Mat. 10:28; Rom. 14:7, 8.)\n¿Kunsa Jehová Diosax Nabucodonosorarux yatichäna? (Dan. 3:28, 29; 4:34, 35.)


Números 12 QA97 - Mariampi Aaronampejj Moisés contraw - Bible Search\nMariampi, Aaronampejj Moisés contraw parlapjje\n1Mariampi Aaronampejj Moisés contraw parlapjjäna jupan mä etiope warmimpi casarasitapata. 2Uqhamaraquiw sapjjäna: “Tatitu Diosasti janiw Moisesampiqui parlquiti, jan ucasti jiwasampejj parlaraquiwa” sasa. Ucsti Tatitojj ist'änwa.\n3Moisesajj chekpachansa llamp'u chuymani jakënwa acapachanjja. 4Ucatwa Tatitu Diosajj Moisesaru, Aaronaru, Mariampirojj säna: “Jumanac quimsanejj sarapjjam Tatitumpi Jiquisiñ Carparu” sasa.\nUcatsti quimsanpachaw ucaru sarapjjäna. 5Ucatsti Tatitojj mä jach'a kenayat sarakanisinjja Jiquisiñ Carpan mantañaparuw sayt'asïna, ucapachasti Aaronampiru, Mariampiruw jawsäna. Cunapachatejj jupanacajj uñstapjjän ucqhajja, 6Tatitusti jupanacarojj sänwa: “Ist'apjjam cuntejj sapcäma uca arunaca. Jumanac taypintejj mä profetajj nayat parliri utjani ucqhajj nayaw jupampi parlasï; visionanac toke, uqhamarac samcanac toke jupampejj parlasiraquï. 7Ucampisa Moisés sirvirejjarojj janiw uqham lurcäti, jupasti asqui jakewa take sirvirinacajjat sipansa. 8Jupampisti ajanuy ajanuwa parlapjjtjja, khana arunacampi. Jupasti ajanuy ajanuw uñjitu, ¿cunatarac jumanacasti jupjjata jan wali arunac parlapjjtasti?” sasa.\n9Tatitu Diosasti wal jupanacataquejj colerasïna, ucatsti sarjjaraquïnwa. 10Cunapachatejj kenayajj carpat sarjjäna ucqhajj Mariajj lepra usumpiw uñstäna, take janchinacapas jank'or tucuta. Aaronajj Mariaru uñtasinjja lepra usunwa uñcatäna, 11Moisesarojj saraquïnwa: “Achict'asipjjsmaw Tata, jan mutuyapjjestati pisi amuyumpi jucha lurapjjatanacajjata. 12Janiraqui munamti jupana mä janïr nacit wawjama jiwañapa, cunapachatejj janchinacapas usuchjata nazqui uqhama” sasa.\n13Ucatsti Moisesajj Tatitu Diosaruw mayïna aqham sasa: “Dios Tata, jumaruw achict'assma c'umarachjjañamataqui” sasa.\n14Tatitu Diosasti ucjjarojj sänwa: “Awquipatejj ajanut thuscataspa ucqhajj pakallko uruw mä p'enka uñjasispa. Ucampisa jichhajj pakallko urunaca campamentotjja jakonucupjjam, ucatwa cutt'anjjapjjani” sasa.\n15Uqhamaw Mariajj pakallko urutaqui campamentotjja ankaru jakonucutäna. Ucchañcamajj janiw marcajj cawcsarus onjjtcänti. 16Cunapachatejj Mariajj jupanacaru cuttanjjän ucqhajj Hazerot chekatjja sartawayapjjänwa Parán sat wasarar puriñcama.


Wakichtʼat suma phoqeri mayordomo | Jesusan sarnaqatapa\nWakichtʼat suma phoqeri mayordomo\nSUMA PHOQERI MAYORDOMOJJ WAKICHTʼATÄÑAPAWA\nJESUSAJJ JAQENAKAROJJ TʼAQJTAYÄNWA\nJesusajj ‘jiskʼa tamat’ uñtʼatäpki ukanakakiw alajjpachankir Reinor sarapjjani sasaw qhanañchäna (Lucas 12:32). Ukampis uk katoqañatakejj chʼamachasipjjañapänwa. Uka Reinon apnaqañatakejj kunjam chuymampis suyapjjañapäna uka toqetwa Jesusajj parläna.\nKuttʼankani ukhajja, discipulonakapajj wakichtʼatäpjjañapänwa, ukatwa Jesusajj akham ewjjtʼäna: “Jumanakajj isthapitäpjjam, wakichtʼatäpjjarakim, michachuwanakamas naktatäpan. Kunjamtï esclavonakajj uywiripan kuttʼaniñap suyapkejja, ukhamarak jumanakajj suyapjjam. Kunapachatï uywirejj casarasïwit purinki, leqtʼasiniraki ukhajja, jankʼakiw esclavonakajj jistʼarapjje. ¡Kawkïr esclavonakarutï uywirejj purinisin uñnaqaskiri jikjjatani ukanakajj kusisipjjaniwa!” sasa (Lucas 12:35-37).\nDiscipulonakajj kunjam chuymampis suyapjjañapäna uk jankʼakiw amuyapjjäna. Esclavonakajja suma wakichtʼataw uywiripan kuttʼaniñap suyapjjañapäna. Jesusajj saskakïnwa: “[Uywiritï] chika arumaru, jan ukajj wallpa artʼaru purinini, esclavonakarus wakichtʼat suyaskir jikjjatani ukhajja, ¡jupanakajj kusisipjjaniwa!” sasa (Lucas 12:38).\nJesusajj janiw lurañanak sum phoqañjjatak parlkänti, jan ukasti wakichatäpjjañapatakiw ewjjäna. Jesusajj parlkäna uka uñachtʼäwinjja jupa pachpatwa parlarakïna. Akham sasaw discipulonakapar säna: “Ukhamarak jumanakajj wakichatäpjjapunim. Jan amuyapkta uka horasaruw jaqen Yoqapajj jutani” sasa (Lucas 12:40). Ukhamasti Jesusajj qhepatwa jutañapäna. Ukapachajj arkirinakapasa, jukʼampis ‘jiskʼa tamat’ uñtʼatäki uka discipulonakapasa suma wakichatäpjjañapänwa.\nPedrojj Jesusan arunakap sum amuytʼañ munäna, ukatwa akham jisktʼäna: “Tata, ¿uka uñachtʼäwimpejj nanakarut parlasipkista jan ukajj taqeniruch parlasktajja?” sasa. Pedror cheqak qhanañchañat sipansa, Jesusajj yaqha uñachtʼäwitwa akham sas parläna: “¿Khitis suma phoqeri, amuyasiri mayordomojja? Juparuw uywiripajj mayni servirinakapjjar uttʼayani, ukhamat jupanakar wakisitarjam manqʼa tiempopar churaskakiñapataki. ¡Kawkïr esclavorutï uywiripajj jutasin ukham luraskir jikjjatani ukajj kusispan! Cheqpachapuniw sapjjsma, jupajj taqe utjirinakapjjaruw uka esclavor uttʼayani” sasa (Lucas 12:41-44).\nNayrïr uñachtʼäwinjja “uywirejj” jaqen Yoqapänwa mä arunjja, Jesusänwa. Payïr uñachtʼäwinsti ‘suma phoqeri mayordomojj’ ‘jiskʼa tama’ taypin jakhutäpki uka discipulonakarakiwa, jupanakaw Reinon apnaqanipjjani (Lucas 12:32). Jesusajj uka jiskʼa tamankirinakat yaqhepajja, ‘servirinakaruw’ ‘manqʼa tiempopar churapjjani’ sañwa munaskäna. Kuntï Jesusajj Pedrompiru mayni discipulonakampir yatichaskäna, ukajja manqʼsa churkaspa ukhamänwa. Jupanakajj jaqen Yoqapan mayampi jutañapatwa amuyapjjäna, ukajj jutirïnwa pasañapäna. Uka tiemponjja mä grupow ‘servirinakaru’, mä arunjja Jesusan arkirinakaparojj manqʼsa churapkaspa ukham Diosat yatichañapäna.\nJesusajja, kunatsa discipulonakajj wali amuyumpi sarnaqapjjañapäna suma chuymanïpjjañapäna ukjja qhanañchaskakïnwa. Jupanakajja jayraw tukupjjaspäna, mayni discipulonak contraw saytʼapjjarakispäna. Ukatwa Jesusajj akham säna: “[Mä] esclavotï ‘uywirijajj janïraw jutkaniti’ sasin chuymapan amuyani, servir masinakaparus nuwañ qalltani, manqʼaskani, umaskani, machaskani ukhajja, uywiripaw jutani, kunürutï jan suyki ukhaw jutani, jupan jan yatit horasaru. Ukatjja wal jupar castigani, Diosat jitheqtir jaqenakamp chikarakiw uchani” sasa (Lucas 12:45, 46).\nJesusajj saskakïnwa: “Aka oraqerojj nina naktayiriw jutta” sasa. ¿Kunatsa ukham säna? Jesusan yatichäwinakapajja jaqenakaruw chʼajjwayäna, kʼari yatichäwinaksa costumbrenaksa chhaqtayänwa. Uka causajj mayachtʼatapkäna uka jaqenakas tʼaqjtapjjänwa, ‘awkejj yoqap contraw saytʼäna, yoqasti awkip contraw saytʼarakïna; taykajj phuchap contraw saytʼäna, phuchasti taykap contraw saytʼarakïna; suegrajj yojjchʼap contraw saytʼäna, yojjchʼasti suegrap contraw saytʼarakïna’ (Lucas 12:49, 53).\nJesusajj discipulonakapar ukham ewjjtʼasajja, jaqenakaruw parlarakïna. Niya taqeniw Mesiasätap jan creyiñ munapkänti, ukatwa Jesusajj jupanakar säna: “Inti jalanta toqen qenayanak apthaptaskir uñjapkta ukhajja, ‘thayamp jallumpiw jutaski’ sasaw jankʼak sapjjtajja. Ukasti ukhamapuniw phoqasi. Aynach toqet thaytʼanir uñjapjjta ukhajja, ‘wali juntʼüniwa’ sasaw sapjjtajja, ukajj ukhamarakiw phoqasi. Kʼari chuyman jaqenaka, alajjpachas oraqes kunjamäskis ukanak uñchʼukiñ yatipjjtawa. Ukampis kunanakatï aka tiempon pasaski ukanakjja, ¿kunatsa jumanakajj jan amuyapkta?” sasa (Lucas 12:54-56). Jupanakajja Jesusajj Mesiasätap creyiñatakejj janiw wakichtʼatäpkänti.\n¿Khitisa ‘uywirejja’, khitirakisa ‘suma phoqeri mayordomojja’?\nJesusan discipulonakapajja, ¿kunatsa suma phoqeri mayordomojj jutïrinwa utjani sasin amuyapjjäna, kunsa suma phoqeri mayordomojj lurañapäna?\nJesusajj ‘wakichtʼatäpjjañamawa’ sasaw säna, ¿kunatsa uka ewjjtʼapajj wali wakiskirejja?\n¿Kunatakis Jesusajj kuttʼanini?\n¿Kunatakis Cristojj kuttʼanini? ¿Kunjamsa jupajj kuttʼanini? Kuttʼankani ukhajj ¿kunsa lurani?


Génesis 44 QA97 - Uca pasatatsti Joseajj - Bible Search\nJosean umt'añ copapa\n1Uca pasatatsti Joseajj mayordomoparojj sänwa:\n—Aca jakenacataquejj costalanacapar kawktejj munapqui ucqha trigo phokhantarapipjjam, kollkenacapsti costalanacapar ucharjjaraquim. 2Sullca jilapan costalaparusti nayan kollke copajja ucharaquim, trigot pagquejja uca kollkempi chica.\nMayordomosti cunjämtejj Joseajj siscatayna uqhamwa luräna. 3Khepärmanthi alwasti Joseajj jilanacaparojj janïr intis jalsunquipanwa asnonacapampi qhitanucjjatayna. 4Marcatsti janïraw jayancapcänti, ucapachaw Joseajj mayordomoparojj säna:\n—Uca jakenacar arctam, ucatsti jicjjatasinjja saraquim: ‘¿Cuns ac lurapjjesta? ¿Cunatsa uywirejjan kollke copapa lunthatsunipjjta? 5Uca copajj uywirejjan umasiñapawa, uqhamarac yatjjataña coparaquiwa. ¡Jan walpun lurapjjtajja!’ —sasa.\n6Mayordomosti jicjjatasinjja cuntejj Joseajj siscatayna uca pachpa arunacwa saraquïna. 7Jupanacasti sapjjaraquïnwa:\n—¿Cunatsa jumajj uqham parljjayapjjesta? ¡Janipuniw nanacajj cunäquipansa ucjja lurapquiristti! 8Nanacajj Canaán oraketpach cuttanipjjta cuna kollktejj costalanacajjan jicjjatapcta uc churjjañataquejja, ¿cunjämaraqui nanacasti uywiriman kollkepsa, koripsa lunthatsunjjapjjästi? 9Nanaca sirvirinacamatjja, cawquïrin costalapattejj jicjjatcäta ucajj jiwayatäpan, nanacas patronaman esclavopäpjjaraquïwa —sasa.\n—Cunjämtejj sapctajj ucajj phokhaspan, ucampisa, cawquïrittï copa catjcä ucaquiw esclavöjjanejja, mayninacasti librequïsipcätawa.\n11Sapa mayniw janc'aquiraqui costalanacapjja asnonacapat wayokasin jararapjjaraquïna. 12Mayordomosti sapa costalwa thaktaraquïna, jilïrin costalapat kalltasina sullcan costalapcama, copjja Benjaminan costalapatwa apsüna. 13Ucatsti jupanacajj isinacapwa ch'iyarasipjjäna, llaquinacap uñacht'ayañataqui. Ucatsti sapa mayniw carganacapjja asnopar qhumjjatasin marcar cuttanipjjäna. 14Cunapachatejj Judämpi, jilanacapampejj utar purinipcän ucqhasti Joseajj ucancascänwa. Ucatsti jupanacajj Josean nayrakataparuw alt'asipjje ajanunacapajj oraker puriñcama, 15Joseasti saraquïnwa:\n—¿Cuns lurapjjta? ¿Janit yatipcta nayjam jakejj adivinirïtapjja? —sasa.\n—¿Camsapjjaraquïmasti, tata? ¿Cunjämatarac “Janiw lunthätapcti” sapjjeriststi?, Diosajj aqham juchanwa catjapjjetu. Acancapjjtwa nanacajj, juman sirvirimäpjjaractwa, qhititejj copam apcataynas ucampi chica —sasa.\n17Ucampis Joseajj sänwa:\n—Janiw uqhamäcaniti, qhititejj copajj apcatayna ucaquiw esclavojjäni. Mayninacajj puedjjapjjtaw libre awquiman ucar cuttjjaña. Janiw qhitis cunsa sapcätamti —sasa.\nJudäjj Benjaminataquiw wali achict'asi\n18Ucatsti Judäjj Josear jac'achasisinjja sänwa:\n—Nayajj achict'assmaw, tata, jumampiw parlt'asiñ munta. Janiquiy nayataquejj colerasimti, jumajj pachpa faraonäcasmas uqhamätawa. 19Jumajj nanacarojj jisct'apjjestawa, awquinïsipcäyätti, uqhamaraqui sullca jilas utjaraquïnti janicha uca toketa. 20Nanacasti avist'apjjaraquiyäsmawa, mä chuymani awquin utjascatapa, uqhamarac sullca jilan utjascatapa, jupasti cunapachatejj awquejjajj wali chuymanëjjan ucqharaquiw nacïna. Sapjjaraquiyäsmawa awquejjajj uca sullcarojj wali munasitapa, uca sapa wawaqui pachpa taycatjja kheparjjatap laycu, mayni jilapasti jiwjjewa. 21Ucapachasti jumajj: ‘Irpanipjjam uca sullca jilama’ sapjjaraquiyästawa, uñt'añ munatam laycu. 22Nanacasti sapjjaraquiyäsmawa: ‘Waynajj janiw awquipa apanucuncaspati, uqhamäspa ucqhajj awquipajj jiwt'aspawa’ sasa. 23Jumasti sapjjaraquiyästawa: ‘Janitejj sullca jilam irpanipcäta ucqhajj, janis jutjjapjjam’ sasa.\n24“Cunapachatejj awquejjan ucar cutjjapjjta ucapachasti nanacajj awquejjarojj take ucanacwa avist'apjjta, cuntejj jumajj sapquista ucanacwa avist'apjjtjja. 25Ucatsti awquejjajj: ‘Trigo alt'ir sarapjjam’ sapjjaraquituwa, 26ucampis nanacajj sapjjaractwa: ‘Janiw sarapquiristti, janitejj sullca jilajj nanacampi chica sarcan ucqhajja, uca marca apnaker tatasti nanacarojj irpanipjjam sapjjaraquituwa’ sasa. 27Awquejjasti sapjjaraquituwa: ‘Jumanacajj yatipjjtaw, warmejjajj aca pä wawa jaytawayitu, 28maynïrejj nayatjja sarakawayjjetuwa, ucat acsarusti janiw juparojj uñjcjjaractti. Chuymajjanjja yatistwa, mä cuna animalapuniw mank'antpachajja. 29Jichhajj mayni wawajjtejj thiyajjat irpasjjapjjaraquiquïtajja, ucat mä cuna jan walis pasascani ucqhasti, jumanacaw juchanïpjjätajja aca awquin llaquiscäwi jiwañapataquejja’ sasa.\n30-31“Uqhamajj awquejjajj aca waynïpan jacasqui, waynatejj nanacampi chica jan cutjjaspajja, awquejjajj jan uñj-jjasajj jiwt'aspawa. Uqhamatwa nanacajj juchanïpjjaraquiristjja chuymani awquejjan llaquiscäwi jiwañapataquejja. 32Awquejjarusti nayaw saniractjja: ‘Aca waynjja nayar catuyita, nayaw cuna jan walis pasani ucqhajj phokhascä’ sasa. Uqhamarus saniractwa: ‘Janitejj aca wayna cuttayanirapjjämajja, nayaw wiñayataqui juchanïscä’ sasa. 33Ucatwa nayajj achict'assma, nayaw kheparäjja aca wayna lanti juman esclavomatjja. Juparusti antutjjam jilanacapampi chica sarjjañapataqui. 34¿Cunjämaraqui nayasti awquejjan ucarusti cuttiriststi jan aca wayna irpt'atasti? Janiw nayajj awquejjar t'akhesiri uñjañ muncti —sasa.


Bible in one year - Aymara Bible 1997 - May 11\n1. Cunapachatejj Saúl reyejj filisteonacaru arctäwita cuttanjjän ucqhasti, yatiyapjjaraquïnwa, Davidan En-gadi wasarancascatapa.\n2. Uqhamasti Saúl reyejj quimsa waranka jakenacwa take Israel marcata ajlliräna, ucatwa uca jakenacampi jach'a karka kollu tokenacaru Davidar thakeri saräna.\n3. Sarcasinsti mä oveja uyunacaruw purïna. Uca jac'ansti mä putuw utjaraquïna. Ucanwa Davidampi jakenacapampejj imantatäsipcaraquïna. Saúl reyisti uca puturuw mantaraquïna samart'añataqui.\n4. Ucat Davidan jakenacapajj uñjasin sapjjäna: —Cuntejj Tatitojj arsctam ucajj jichhüruw phokhasi. ‘Uñisirimjja amparamaruw catuyäma’ sasa. Cuntejj jichhajj muncta uca jupampejj luram —sasa. Uqhamasti Davidajj wali amuyumpi, c'achhata sartasinsti, Saúl reyin capapat mä jisc'a punta qhuchhokaraqui;\n5. ucampisa uca qhuchhokatatsti wali amtaraquïna chuymapanjja.\n6. Ucat jakenacaparojj saraquïna: —¡Tatitojj jan aytayquitpati amparajja nayan reyejj contra! ¡Jïsa, jupajj reyiwa. Tatituw juparojj ajllisiraqui reyïñapataqui! —sasa.\n7. Uqhamatwa Davidajj jakenacaparojj jarct'äna, janiraquiw Saúl reyirojj llamct'aycänti, ucatsti reyejj putut mistuwayjjasinjja sarawayjjänwa.\n8. Ucampisa Davidajj pututjja khepapat mistuniraquïnwa, ucat art'araquïna: —¡Jach'a rey, jach'a rey! —sasa. Saúl reyisti cutiquipstanisin khepa uñtasiniraqui, ucatsti Davidajj wali ajjsartañ chuymampiw orakcama alt'asiraquïna,\n9. saraquïnwa: —Jach'a reyisti, ¿cunataraqui qhitinacatejj nayjjat jan walinac parlapqui ucanacaru ist'isti, nayajj juma contra cunsa thakquirista uqhama?\n10. Juma jach'a reyejj jichhajj jumapachaw amuytajja; Tatitojj jach'a reyjja amparajjaru catuycchitu ucasa, qhaya putunjja, ucampisa janiw nayajj jiwayañ muncäyätti jach'a reyirojja, jan ucasti juparojj perdontwa, ucatsti saraquïyätwa: ‘Jupajj jach'a reyiwa, Tatituw juparojj ajllisiraqui’ sasa.\n11. “Wali sum uñtanim, jach'a rey, cuna apt'atäctejj uca. Acasti capaman puntapawa, qhitirutejj nayajj chekpachansa jiwayquiriscäyäta ucana. Ucampisa jichhajj jumajj, jach'a rey, amuyasimaya, nayajj chekpachapuni jan cuna ñankha lurañsa, ni jamasat lurañsa, uqhamarac reyir jan ist'añsa nayan janipuni amtatajja. Ucampisa jach'a reyejj nayarojj jiwayañataquiw arcanakascaquitu.\n12. ¡Tatituy jichhajj jiwasa paniniru uñjistpan, ucatsti juchañcharaquitpan juma contra juchajj utjchitu ucapachajja! Ucampisa nayajj janipuniw amparajj aytcäti jach'a rey contrajja.\n13. Nayra tiempo mä säwisti saraquiwa: ‘Ñankha lurañajj ñankha jakenacatwa juti’ sasa. Uca laycu nayajj janipuniw jach'a reyi contrajj amparajj aytcäti.\n14. Uqhamarusa, ¿qhitin khepapsa Israelan reyipajj mistunejja? ¿Qhitirus arcnakasquejja? ¡Nayaru, qhititejj mä anu jiwatjamäcta, mä c'utiru uñtataquiraquïtwa!\n15. Uca laycu, Tatituqui jiwasa paninirojj uñj-jjestpan. ¡Juparaqui naya toketjja uñjitpan, jach'a reyitsa arjjataraquitpan!”\n16. Cunapachatejj Davidajj parlañ tucuyjjän ucqhasti, Saúl reyejj jach'at art'asiraquïna: —¡Jumätawa, David, nayan wawajjajja, jumaw parlasquista! —sasa. Ucatsti jacht'asisaw,\n17. Davidarojj säna: —Chekpachansa jumajj amuyunïtawa. Nayarusti asquimpiw cuttayistajja, juma contra ñankha luratajjatjja.\n18. Jichhajj jumajj uñacht'ayistawa, chekpachapuni nayan asquejja munascatama. Tatitojj juman amparamaru nayarojj catuycchitu ucasa, janiw jiwayquistati.\n19. Chekpachansa, janiw qhitis uñisiripar jicjjatasajj aqhamaqui jan cuna lurasajj qhitanuccaspati. Uca laycu, Tatituy jumarojj asquimpi cuttaypan, cuntejj jichhajj jumajj nayampi lurcta take ucanacata.\n20. Jichhasti nayajj amuytwa, chekpachansa jumaw Israelan reyipäyätajja, juman irpatasti Israel marcajj nayraruw sartaraquini.\n21. Jichhajj Tatitun sutipjjaru juramento lurarapita, wawanacajjaru jan jiwarayañamataqui, uqhamarac familiajjan sutipsa jan chhaktayañamataqui.\n22. Davidasti Saúl reyitaquejj juramento lurarapïna, ucatsti reyejj palacioparuw cuttanjjäna. Davidasti jakenacapampejja cawqhanccäntejj uca jach'a imantasiñaruw cuttawayjjäna.\n1. Samuelosti jiwjjänwa. Take israelita jakenacaw tantacht'asisina jachapjjäna jiwatapata. Ucatsti Ramá cheka utaparuw imjjapjjaraquïna. Uca khepatsti Davidajj Parán sata wasararuw sarjjaraquïna.\n2. Maón tokensti mä kamiri jakew utjaraquïna, quimsa waranka ovejani, uqhamarac waranka cabritonacani. Carmel sat marcanwa negocionaca luraraquïna. Uca marcanwa ovejanacapata t'awra yawiraquirïna.\n3. Uca jakesti Nabal satänwa. Caleb chachat jutiriraquïnwa. Khoru jan wali jakeraquïnwa. Ucampisa Abigail warmipajja, wali suma uñnact'ani warmïnwa, wali ch'iqhiraqui.\n4. [4-5] Davidasti wasaranccasinjja, yatiraquïnwa Nabal sat jakejj Carmel chekan ovejanacapat t'awra yawiscatapa. Ucatsti tunca uywatanacaparuw qhitäna Nabal jakeru aruntiri Davidan sutipjjaru,\n6. uqhamaraqui aca arunaca sapjjañapataqui: “Munat jilata, nayajj muntwa sumana jicjjatasiñama, uqhamarac familiamasa, take qhitinacatejj jumampïqui ucanacasa.\n7. Ovejanacamat t'awra yawiscatamwa yatta. Uqhamarac jumajj yatpachätaw, awatirinacamajj Carmel chekan nanacampi chicäscataparaqui. Uqhamasti jupanacan nanacampi chicäñapcamasti janipuniw jupanacarojj cuna jan walis luratäcänti ni cunasa jupanacatjja apakatäcaraquïnti.\n8. Ucanacsti jisct'araquismawa uywatanacamaru, jupanacasti take ucanacwa khanañchapjjaraquïtam. Ucatwa jichhajj achict'assma jumajj sumaqui uñjañamataqui uca waynanacaru. Asqui horasan jupanacajj purinipjje. Ucatsti churapjjaraquita, jupanacarusa, nayarusa, cunatejj utjctam ucanaca, nayasti juman wawamjamaraquïtwa” sasa.\n9. Davidan uywatanacapasti sarasinjja Nabal jakerojj take uca arunacwa yatiyapjjäna. Ucatsti cuntejj Nabal jakejj siscani uca yatiñcamaraquiw kheparapjjäna.\n10. Ucampisa Nabal jakejj saraquïnwa: —¿Qhitis Davidajja? ¿Qhitis uca Isaí jaken yokapajja? ¡Jichhürojja walja uywatanacaw uywiripat jaltjjasipqui!\n11. ¿Cuna mank'añtejj, uqhamarac umañsa, aychsa, t'awra yawirinacajjataqui waquichcta ucti churäjja uca jan uñt'ata jakenacarojja? —sasa.\n12. Davidan uywatanacapasti thaquinjamaw cuttawayjjapjjäna. Ucatsti Davidan ucaru purisinsti, cuntejj Nabal jakejj siscatayna take ucanacwa yatiyapjjäna.\n13. Ucatwa Davidajj jakenacaparojj saraquïna: “¡Takeni armanacam catusipjjam!” sasa. Jakenacapasti espadanacapjja cinturanacaparuw wact'asipjjäna, Davidas uqhamaraqui. Ucatsti pusi pataca jakenacaw jupampi chica sarapjjäna. Pä pataca jakenacasti cunanacatejj utjcäna ucanac uñjañataquiw kheparapjjaraquïna.\n14. Ucampisa Nabal jaken mä uywatapaw Abigail warmiru yatiyiri saräna. Jupasti Nabal jaken warmipänwa: “Wasaratpachwa Davidajj mä yatiyirinacaru qhitani, aruntañataqui nanacan uywirejjaru. Ucampisa jupajj wali colerasiraquïna.\n15. Uca jakenacajj nanacampejj sumaquiw sarnakapjjaraquïna. Cunapachatejj nanacajj pampana sarnakasipcäyät ucqhajja, janipuniw cuna ñankhsa lurapquituti, ni cunsa apakapquituti.\n16. Ucampisa nanacarojj uruy arumawa, uñjapjjetänjja, uqhamarac uywanacarusa.\n17. Ucampis juman chachamajj wali khorupuniwa, jan parljjayañjama, jichhajj jumay amuyt'am cunsa lursna uca toketa, jan ucasti chekpachansa mä jan walt'añawa jutani, jupataqui uqhamaraqui take familianacapataqui” sasa.\n18. Ucatsti Abigail warmejj janc'aquiw pä pataca t'ant'a catüna, pä lip'ichi wayaka vinompi, pheska oveja cancatampi, pusi tunca kilo grano jamp'itampi, pataca uva pasasampi torta luratampi, higo pasasampi torta luratasti pä patacaraqui; ucatsti take ucanacjja janc'aquiw asnonacaru qhumjjatawayi.\n19. Ucat uywatanacaparu saraquïna: “Jumanacajj nayra sarapcam, nayasti khepat jutä” sasa. Abigail warmisti chachapar jan yatiyasajja,\n20. mä asnor konjjatasin jamasanjam uca kollu aynacha sarakanïna. Ucatsti acatjamatwa Davidampiru, jakenacapampiru jutasquir uñjäna, ucat jupajj catoker sararaquïna.\n21. Davidasti chuymapanjja amuyaraquïnwa, inamaya Nabal jakerojj wasarana arjjatatapa, take cunatejj jupan utjcän ucanacsa, uqhamarac jan jupatjja cunsa apakatapa, jupasti asqui luratajj jan walimpiquiraqui cutt'ayjjatapata.\n22. Ucatwa mä juramento luräna: “¡Diosajj nayarojj wali mutuyitpan, janitejj arumanthcama jupan familianacapat take chachanac jiwaraycä ucajja!” sasa.\n23. Abigail warmisti Davidar uñjasajj asnopat sarakasinjja, Davidan nayrakataparuw ajjsartañ chuymampi orakcama alt'asïna.\n24. Ucatsti janc'aquiraquiw cayupar kont'asinjja saraquïna: —¡Tata, cuna juchatejj utjqui ucajj nayjjancpan sama! Jumaruw achict'assma, arsutanacajjar ist'aquitaya.\n25. Jan jumajj Nabal jakerojj ist'amti, uca khoru jakeru. Jupasti cunjämäquitejj sutipajj uqhamarjamaw parlascaraqui, chekpachansa mä jan amuyt'asir jakewa. Uqham lokhe chuymampipuniw cunsa luri. Aca juman sirvirimajj janiw juman qhitanita jakenacaru purinirjja uñjcäyätti.\n26. Ucampisa chekpachana Tatituw jan munquiti juman nanacaru jiwarayiri jutañamjja, uqhamat cheka cancaña pachpa amparamampi lurañamataqui. ¡Tatitojj munpan take uñisirinacamajja, uqhamarac take qhitinacatejj ñankha luraña amtapctam ucanacasti, Nabalan puriñaparu puripjjaracpan!\n27. Jichhasti nayajj achict'assmawa, take aca wajjt'äwinaca apanirapcsma ucanacasti take uywatanacamajj jumampi chica jutapqui ucanacaru laquinokatäpan.\n28. Ucatsti jumajj naya sirvirimarojj perdont'asiraquita. Chekpachansa Tatituw jumana, uqhamarac wawanacaman reyïñapsa jan tucusiycaniti, jumajj Tatitutaqui ch'ama tucutam laycu. Take jacaña urunacamansti janiraquiw cuna jan walt'añas jumjjarojj jutcaniti.\n29. Qhititejj jumaru arcanakätam, jan ucajj jiwayañsa munaraquïtam, ucapachajj chekpachansa juman jacañamajj Tatitu Diosan suma arjjatatäniwa. Juman uñisirinacamarusti Tatitojj k'orawampjamaw k'orawnucuni.\n30. Uqhamapï cunapachatejj Tatitojj take cunsa suma lurcani juma toket arscäna ucanacsa phokhani, uqhamarac Israelan jilïripat utt'aycaraquïtam,\n31. ucapachajj jumajj janiw amtcätati, ni chuymamas mayjt'caraquiniti, jan juchan jaker jiwayatamatsa, ni pachpa amparamampi cheka cancaña lurasitamatsa. Cunapachatejj jumaru Tatitojj wali bendicïtam ucapachajj naya sirvirimatjja amtt'asipunitätawa.\n32. Davidasti saraquïnwa: —Israelan Tatitu Diosapasti kollanäpan. Jupaw jumaru nayampi jiquisiñataqui qhitantam.\n33. Uqhamaraqui jumas kollanaraquïman suma amuyt'ani warmïtamata. Chekpachansa jumaw nayarojj jake jiwayañata khespiyaraquista, uqhamaraqui pachpa amparajjampi cheka cancaña lurasiñajjatsa.\n34. Ucampisa Israelan Tatitu Diosapan sutipjjaruw arsta, qhititejj nayaru uca ñankha lurañat khespiyquitus ucan sutipjjaruraqui. Janitejj jumajj nayan ucar jutañataquejj janc'achasincasamän ucapachajja, arumanthi alwajj Nabal chicäqui uca chachanacajj janiw maynis jaccjjasapänti —sasa.\n35. Ucatsti Davidajj janc'aquiw cuntejj uca warmejj apcatayna ucanacjja catokasiraquïna, ucat saraquïnwa: —Jichhajj jan cuna llaquiniqui utamar cuttawayjjam. Cunjämatejj uñjta, arunacamjja ist'smawa, mayitamarusa jaysaracsmawa —sasa.\n36. Abigail warmisti utapar cuttanjjän ucqhajj Nabal chachaparojj mä jach'a mank'äwi lurasquiri jicjjatäna. Uca jach'a mank'äwisti mä reyitacjamänwa. Uqhamarus wali c'uchiquiraquïnwa, wali machantataraqui. Ucat jupajj janiw cuns siscaraquïnti khepärmanthi alwacamajja.\n37. Khepärmanthi alwasti cunapachatejj Nabal jaken machatapajj apaktjjäna ucapachaw Abigail warmipajj cunatejj pascatayna ucjja khanwa yatiyäna. Uc ist'asasti Nabal jakejj jan sartquiriw lurasiwayäna.\n38. Tunca uru pasatatsti, Tatitojj Nabal jakerojj wasitatwa castigäna, ucampiw Nabalajj jiwjjäna.\n39. Davidajja Nabal jaken jiwatap yatisinjja sänwa: “¡Tatitojj kollanäpan. Cuna jan walinactejj Nabal jakejj lurquitu ucanacjja jupaw phokharapitu! ¡Jan wali lurañat khespiyitu, Nabal jaken juchapasti pachpa Nabal jacjjaruraquiw cutjjati!” sasa. Ucat Davidajj Abigail warmin ucaruw qhitäna jupampi casarasiñjjat parlanipjjañapataqui.\n40. Davidan uywatanacapasti, Carmel chekaru purisinjja Abigail warmiru parlasinjja, sapjjänwa: —Davidaw juma laycu qhitanipjjetu, jupasti jumampi casarasiñ munaraqui —sasa.\n41. Abigail warmisti ucanac ist'asinjja wali ajjsartañ chuymampiw orakcama alt'asïna, ucat saraquïna: —Nayajj jupan mä sirviripaquïtwa. Jupan esclavonacapan cayunacap jariñataquisa janc'aquiraquïtwa, jupatejj uqham luram sitaspa ucapachajja —sasa.\n42. Ucanac sasinsti janc'aquiw apthapisiraquïna, ucatsti pheska uywatanacapa irpjjarusisinwa mä asnoru konjjatawayasinjja, Davidan qhitatanacapan khepapatwa sarjjäna. Ucatwa jupampi casarasiraquïna.\n43. Davidasti Jezreelanquir Ahinoamampisa casarasiraquïnwa, ucatsti panpachaniw warmiparaquïnjja.\n44. Saúl reyejj Mical phuchapjja cawquïritejj Davidampi casarasiñapäcän ucjja Lais jaken Palti yokaparuw churjjaraquitayna. Jupasti Galim tokenquirïnwa.\n1. Diosay, k'apisiñaman jaytanucupjjesta, tucjapjjaraquista, jichhasti wasitatay ch'am churapjjeta.\n2. Orakerojj qhathatiytawa, jist'jaractawa: jichhasti p'iyanacap asquichjjam, niyaw alliranttañampïsqui.\n3. Marcamarojj jach'a yant'anacampiw t'akhesiytajja, lokheptayir vino churapjjestajja;\n4. jichhasti arquirinacamarojj mä chimpuy churam, mich'inacat jaltjjapjjañapataqui.\n5. ¡Ist'apjjaquitaya, ch'amamampiy khespiyapjjeta! ¡Munatanacamarojj khespiyaquimaya!\n3. Take luräwinacamjja Tatitun amparapar jaytam, ucatsti amtäwinacamajj phokhasiniwa.\n29. Khepürusti Juanajj Jesusaruw uñjäna, jupar jac'achasisinquiri, ucatsti sänwa: “Uñtapjjam, acawa Diosan Corderopajja, acapachan juchap k'omachirejja.\n30. Nayajj jupatpï parläyätjja: ‘Nayan khepäjj-jja mä chachaw juti, jupasti nayat nayrawa, utjapunïnwa janïr nayajj utjcäyät ucqhatpacha’ sasa.\n31. Naya pachpawa jan yatcäyätti qhitïtapsa, ucampis nayajj juttwa umampi bautisasina Israel marcajj uca Jesusar uñt'añapataqui.”\n32. Ucjjarojj Juanajj saraquïnwa: “Nayajj uñjtwa Kollan Ajayuru alajjpachat mä palomar uñtat sarakanquiri, uca Kollan Ajayusti jupjjaruwa sayt'araqui.\n33. Nayajj janïraw yatcäyätti qhitïtapsa; ucampis qhititejj umampi Bautisiri qhitanquitojja, ucajj aqhamwa situ: ‘Cunapachatejj Kollan Ajayuru mä chachjjaru sarakanquiri uñjätajja, uca chachapï Kollan Ajayumpi bautisirejja’ sasa.\n34. Nayaw uñjta, nayaraquiw testigötjja, jupajj Diosan wawapätapa” sasa.\n35. Khepürusti Juanajj wastatwa ucawjancascäna pä arquirinacapampi.\n36. Jesusar ucawja pasasquir uñjasinjja Juanajj sänwa: “Uñtapjjam, jupawa Diosan Corderopajja” sasa.\n37. Uc ist'asinjja Juanan panpach arquirinacapajj Jesusaruw arcapjjäna.\n38. Jesusasti khepäjj uñaquipasisinsti jupar arcasquirwa uñjäna, jupanacarusti saraquïnwa: ¿Qhitsa thakasipcta? —sasa. Jupanacasti sapjjaraquïnwa: —Yatichiri, ¿cawquins jacascta? —sasa.\n39. Jesusasti jupanacarojj saraquïnwa: —Jutapjjam, uñjapjjaraquim —sasa. Jupanacasti sarapjjänwa cawqhantejj jacascäna uc uñjiri. Uca urusti Jesusampiw kamapjjäna, niya pusi horasäjjatap laycu.\n40. Uca panit maynïrejja Andresänwa, Simón Pedron jilapa, cawquïritejj Juanaru ist'cäna uqhamarac Jesusar arccäna uca.\n41. Andresajj janïr cunäquipana Simón jilaparuw thaker saräna, ucatsti saraquïnwa: —Mesiasaruw jicjjatapjjta. (Ucasti Cristo sañwa muni.)\n42. Ucatsti Andresajj Simón jilaparojj Jesusan ucaruw irpäna. Jesusasti uñjasinjja sänwa: —Jumajj Simón sutinïtawa, Jonasan yokapa, ucampis jichhajj Cefas sutinïyätawa. (Ucasti Pedro sañwa muni.)\n43. Khepürusti Jesusajj Galilea tokeruw sarañ munäna, ucatsti Feliperuw jicjjatäna: —Arquita —sasa.\n44. Aca Felipesti Betsaida marcanquirïnwa, ucasti Andresampin Pedrompina marcaparaquïnwa.\n45. Felipesti Natanael thakeriw saräna, ucatsti saraquïnwa: —Uñjapjjtwa cawquïri chachjjattejj Moisesajj ley libropanjj kellkcänjja, uqhamarac qhitjjattejj profetanacas kellkcänjja uca chacharu. Ucasti Jesusawa, Nazaret marcanquiri Josean yokapa —sasa.\n46. Natanaelasti ucjjarojj saraquïnwa: —Nazaret marcatjj ¿cuna sumarac mistuspa? —sasa. Felipesti saraquïnwa: —Jutam uñjiri —sasa.\n47. Jesusasti Natanaelaru jac'achasinquir uñjasajj sänwa: —Acajjay, chekpach israelitaw juti, jupansti janiraquiw cuna sallkjañas utjquiti —sasa.\n48. Ucatsti Natanaelajj jisct'änwa: —¿Cunjats uñt'ista? Jesusasti saraquïnwa: —Janïr Felipejj jawscäyätam ucqhatpachaw nayajj uñjsma cunapachatejj higo ali c'uchuncascäyäta ucapacha —sasa.\n49. Natanaelajj ucjjarojj sänwa: —Yatichiri, jumajj Diosan Yokapätawa, Israel marcan Reyipa —sasa.\n50. Jesusasti saraquïnwa: —¿Higo ali c'uchun uñjsma uc satajjatti nayarojj iyawsista? Ucat sipansa jichhajj jach'a luräwinacwa uñjäta.\n51. Jesusajj sascaquïnwa: —Khanacwa sapjjsma, jumanacajj uñjapjjätawa alajjpach jist'arata, Diosan angelanacaparusti maqhatquiri, uqhamarac Jaken Yokapjjaru sarakasinquiri —sasa.